4 Mose 4 | Biblia Le Internet Dzi | Xexe Yeye Gɔmeɖeɖe\nKohat viwo ƒe dɔ (1-20)\nGerson viwo ƒe dɔ (21-28)\nMerari viwo ƒe dɔ (29-33)\nAmewo xexlẽ ŋu nyawo ta ƒoƒo (34-49)\n4 Yehowa gblɔ na Mose kple Aron be: 2 “Mixlẽ Lewi vi siwo nye Kohat viwo+ le woƒe ƒomewo kple wo fofowo ƒe aƒekɔwo nu. 3 Mixlẽ wo dometɔ siwo katã xɔ tso ƒe blaetɔ̃+ va ɖo ƒe blaatɔ̃,+ siwo le ƒuƒoƒo si asubɔ le takpegbadɔa me la me.+ 4 “Esiae nye dɔ si Kohat viwo awɔ le takpegbadɔa me.+ Nu kɔkɔewo ƒe nu kɔkɔe ŋuti dɔe wònye: 5 Ne asaɖa la le hoho ge la, ekema Aron kple viaŋutsuwo nava ɖe xɔmetsovɔ+ la atsɔ atsyɔ Ðaseɖiɖiɖaka+ la dzi. 6 Woatsɔ nyogbalẽ atsyɔ edzi, akeke avɔ blɔtɔ ɖe edzi, eye woade eƒe kpoawo+ eŋu. 7 “Woakeke avɔ blɔtɔ ɖe ŋkumeɖobolokplɔ̃+ la hã dzi, eye woatsɔ agba gbadzɛawo, kpluawo, agba goboeawo kple ze+ siwo wotsɔ ƒoa nunovɔsawo ɖi la ada ɖe edzi; eye abolo si nɔa edzi ɖaa+ la nanɔ edzi nenema. 8 Eyome woakeke avɔ dzĩ ɖe wo dzi, atsɔ nyogbalẽ atsyɔ edzi, eye woade eƒe kpoawo+ eŋu. 9 Woatsɔ avɔ blɔtɔ atsyɔ akaɖiti+ la kple eŋu akaɖigbɛawo,+ ɖovulãnuawo,* dzofilɔnuawo+ kple amigoe siwo wozãna na eŋudɔwɔwɔ la dzi. 10 Woabla akaɖitia kple eŋu nuwo katã ɖe avɔ si wotsɔ nyogbalẽ wɔ la me, eye woatsɔe aɖo agbati dzi. 11 Woakeke avɔ blɔtɔ ɖe sikavɔsamlekpui+ la dzi, atsɔ nyogbalẽ atsyɔ edzi, eye woade eƒe kpoawo+ eŋu. 12 Eyome woabla dɔwɔnu+ siwo katã wotsɔna wɔa subɔsubɔdɔ edziedzi le kɔkɔeƒea la ɖe avɔ blɔtɔ me, atsɔ nyogbalẽ atsyɔ edzi, eye woatsɔ wo aɖo agbati dzi. 13 “Woalɔ dzofi* siwo le vɔsamlekpuia+ me, eye woakeke lãfuvɔ si wode ama aɖabɛ dzĩtɔe la ɖe vɔsamlekpuia dzi. 14 Eye woatsɔ dɔwɔnu siwo katã wotsɔna wɔa subɔsubɔdɔ le vɔsamlekpuia ŋu, dzoɖenuawo, gafloawo, sofiawo, agba goboeawo kple eŋu nuawo+ katã ada ɖe edzi, eye woatsɔ nyogbalẽ atsyɔ edzi, eye woade eƒe kpoawo+ eŋu. 15 “Ne asaɖa la le hoho ge la, Aron kple viaŋutsuwo natsyɔ nu kɔkɔeƒe+ la kple kɔkɔeƒe la ŋu nuwo katã dzi vɔ hafi Kohat viwo nava tsɔ wo,+ ale be woagaka asi kɔkɔeƒe la ƒe nuwo ŋu ne woaku o.+ Esiawoe nye takpegbadɔ la me nu siwo ŋuti dɔ wode Kohat viwo si. 16 “Nunɔla Aron viŋutsu Eleazar+ ƒe dɔe nye be wòakpɔ akaɖi la ƒe ami,+ atike ʋeʋĩ,+ gbe sia gbe nuɖuvɔsa kple ami kɔkɔe+ la dzi. Akpɔ avɔgbadɔ blibo la kple emenuwo katã kpakple kɔkɔeƒe la kple eŋu nuwo dzi.” 17 Yehowa gagblɔ na Mose kple Aron be: 18 “Migana Kohat viwo ƒe ƒomeawo+ natsrɔ̃ ɖa le Lewi viwo dome o. 19 Ke boŋ miwɔ nu sia na wo, ne woanɔ agbe, ale be ne wote ɖe nu kɔkɔewo ƒe nu kɔkɔewo ŋu la, woagaku o.+ Aron kple viaŋutsuwo nayi ɖe eme ava de dɔ si wo dometɔ ɖe sia ɖe awɔ kple agba si wòatsɔ la asi nɛ. 20 Ke woagava eme ahayi nu kɔkɔeawo kpɔ ge flui gɔ̃ hã o, be woagaku o.”+ 21 Eye Yehowa gblɔ na Mose be: 22 “Xlẽ Gerson viwo+ le woƒe ƒomewo kple wo fofowo ƒe aƒekɔwo nu. 23 Nàŋlɔ wo dometɔ siwo katã xɔ ƒe blaetɔ̃ va ɖo ƒe blaatɔ̃, siwo katã le ƒuƒoƒo si asubɔ le takpegbadɔa me la ƒe ŋkɔwo. 24 Dɔ si wode asi na Gerson viwo ƒe ƒomeawo kple agba siwo woatsɔ lae nye esi:+ 25 Woatsɔ avɔgbadɔ la ƒe agbadɔvɔawo,+ takpegbadɔvɔ la, eŋuvɔwo, nyogbalẽ si wotsɔna tsyɔa etame,+ takpegbadɔa ƒe mɔnuvɔ la,+ 26 avɔ siwo wotsɔ tɔ kpɔ ɖe xɔxɔnu+ la, kpɔtɔtɔ si ƒo xlã avɔgbadɔ la kple vɔsamlekpui la ƒe kpɔnuvɔ,+ wo ŋu kawo kple wo ŋu dɔwɔnu siwo katã wozãna edziedzi la. Dɔ siae woawɔ. 27 Aron kple viaŋutsuwo nakpɔ Gerson viwo+ ƒe subɔsubɔdɔ kple agba siwo katã woatsɔ la dzi; woawoe ade agba siwo katã wòle be woatsɔ la asi na wo. 28 Esiawoe nye dɔ si Gerson viwo ƒe ƒomeawo awɔ le takpegbadɔa+ ŋu, eye nunɔla Aron vi Itamar+ ye akpɔ dɔ si wode wo si la dzi. 29 “Ke nàŋlɔ Merari viwo+ ŋkɔ le woƒe ƒomewo kple wo fofowo ƒe aƒekɔwo nu. 30 Nàŋlɔ ame siwo katã xɔ ƒe blaetɔ̃ va ɖo ƒe blaatɔ̃, siwo katã le ƒuƒoƒo si asubɔ le takpegbadɔa me la ƒe ŋkɔwo. 31 Dɔ si woade asi na wo be woawɔ+ le takpegbadɔa ŋue nye be, woatsɔ avɔgbadɔ la ƒe ʋuƒowo,+ eƒe xɔblatiwo,+ eƒe sɔtiwo,+ eƒe anyinɔwo,+ 32 kpɔtɔtɔ si le xɔxɔnua ƒe sɔtiwo,+ woƒe anyinɔwo,+ woƒe tsyotiwo,+ wo ŋu kawo kple wo ŋu dɔwɔnuwo katã. Eye miade agba siwo woatsɔ la asi na wo le woƒe ŋkɔwo nu. 33 Esiae nye subɔsubɔdɔ siwo Merari viwo+ ƒe ƒomeawo awɔ le takpegbadɔa ŋu, eye nunɔla Aron viŋutsu Itamar ye akpɔ dɔ siawo dzi.”+ 34 Mose kple Aron kpakple ha la ƒe tatɔwo+ ŋlɔ Kohat viwo+ ƒe ŋutsuwo ŋkɔ le woƒe ƒomeawo kple wo fofowo ƒe aƒekɔwo nu, 35 woŋlɔ ame siwo katã xɔ ƒe blaetɔ̃ va ɖo ƒe blaatɔ̃, siwo katã le ƒuƒoƒo si asubɔ le takpegbadɔa me la ƒe ŋkɔwo.+ 36 Wo dometɔ siwo ŋkɔ woŋlɔ le woƒe ƒomeawo nu la le ame akpe eve alafa adre blaatɔ̃.+ 37 Ame siawoe nye Kohat viwo ƒe ƒomeawo me tɔ siwo subɔna le takpegbadɔa me, siwo ƒe ŋkɔ Mose kple Aron ŋlɔ abe ale si Yehowa de se na Mose ene.+ 38 Woŋlɔ Gerson viwo+ ƒe ŋkɔwo le woƒe ƒomewo kple wo fofowo ƒe aƒekɔwo nu, 39 eye wo dometɔ siwo katã xɔ tso ƒe blaetɔ̃ va ɖo ƒe blaatɔ̃ la le ƒuƒoƒo si asubɔ le takpegbadɔa me la dome. 40 Wo dometɔ siwo ŋkɔ woŋlɔ le woƒe ƒomeawo kple wo fofowo ƒe aƒekɔwo nu la le ame akpe eve alafa ade blaetɔ̃.+ 41 Ame siawoe nye Gerson viwo ƒe ƒomeawo me tɔ siwo subɔna le takpegbadɔa me, siwo ƒe ŋkɔ Mose kple Aron ŋlɔ abe ale si Yehowa de see ene.+ 42 Woŋlɔ Merari viwo ƒe ŋkɔwo le woƒe ƒomewo kple wo fofowo ƒe aƒekɔwo nu, 43 eye wo dometɔ siwo katã xɔ tso ƒe blaetɔ̃ va ɖo ƒe blaatɔ̃ la le ƒuƒoƒo si asubɔ le takpegbadɔa me la dome.+ 44 Wo dometɔ siwo ŋkɔ woŋlɔ le woƒe ƒomeawo nu la le ame akpe etɔ̃ alafa eve.+ 45 Ame siawoe nye Merari viwo ƒe ƒomeawo me tɔ siwo ŋkɔ Mose kple Aron ŋlɔ, abe ale si Yehowa de se na Mose ene.+ 46 Mose kple Aron kpakple Israel-viwo ƒe tatɔwoe ŋlɔ Lewi vi siawo katã ƒe ŋkɔwo le woƒe ƒomewo kple wo fofowo ƒe aƒekɔwo nu; 47 wonye ame siwo xɔ tso ƒe blaetɔ̃ va ɖo ƒe blaatɔ̃, eye wode dɔ asi na wo be woasubɔ ahatsɔ agbawo le takpegbadɔa me.+ 48 Wo dometɔ siwo katã ŋkɔ woŋlɔ la le ame akpe enyi alafa atɔ̃ blaenyi.+ 49 Woŋlɔ wo ŋkɔ hede dɔ si wo dometɔ ɖe sia ɖe awɔ kple agba si wòatsɔ la asi na wo abe ale si Yehowa gblɔe na Mose ene; wowɔe abe ale si tututu Yehowa de se na Mose ene.\n^ Efia, dzofi siwo ƒo vɔsalãwo ƒe ami.


Nu Ka Tae Amewo Gblɔna Be Mawu Ƒe Tame Sẽ Ðo?\nGBE BUBU Afrikaans Albanian Amharic Arabic Armenian Aymara Bicol Bulgarian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Croatian Czech Dangme Danish Dutch Efik Estonian Eŋlisi Eʋegbe Finnish Franse Ga Georgian German Greek Guarani Haitian Creole Hiligaynon Hungarian Icelandic Igbo Iloko Indonesian Italian Japanese Kikuyu Kinyarwanda Kirghiz Korean Lingala Lithuanian Luo Malagasy Myanmar Ngabere Norwegian Nzema Papiamento (Curaçao) Polish Portuguese Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Spanish Sranantongo Swahili Swedish Tagalog Tahitian Telugu Thai Tigrinya Tsonga Turkish Twi Ukrainian Uruund Vietnamese Wayuunaiki Xhosa Yoruba Zulu\nNYATI SI LE AKPAA DZI: ÐE MAWU ƑE TAME SẼA?\nÐE NYABIASE si le magazine sia ƒe akpaa dzi la wɔ nuku na wòa? Ewɔa nuku na ame aɖewo, gake ame geɖewo ƒe susu wɔna na wo eveveve, eye ame aɖewo hã susui be Mawu ƒe tame sẽ. Nu ka tae?\nAme siwo tsi agbe le dzɔdzɔmefɔkuwo me la dometɔ aɖewo biana be: “Nu ka tae Mawu ɖea mɔ nu siawo dzɔna? Ðe metsɔ ɖeke le eme na mí oa? Alo ɖe eƒe tame sẽ taea?”\nLe ame bubuwo hã gome la, nu siwo woxlẽ le Biblia me ye ɖea fu na wo. Ne woxlẽ nu tso ŋutinya si ku ɖe Noa kple Tsiɖɔɖɔa ŋu la, wobiana be, ‘Nu ka tae Mawu lɔ̃ame atsrɔ̃ ame mawo katã? Ŋutasẽlae wònyea?’\nÐe nèbiaa nya siawo tɔgbi ɖokuiwò ɣeaɖewoɣia? Alo ɖe wòsesẽna na wò be nàɖo nya ŋu na ame siwo biana be ɖe Mawu ƒe tame sẽ hã? Aleke kee wòɖale o, bu biabia bubu aɖe si ate ŋu akpe ɖe ŋuwò le go sia me ŋu kpɔ.\nNU KA TAE MÍELÉA FU ŊUTASESẼ ÐO?\nNe míagblɔe kpuie ko la, nu si tae míeléa fu ŋutasesẽ ɖoe nye be ŋutete le mía si be míade vovo nyui kple vɔ̃ dome. Esia nye vovototo gã aɖe si le mía kple lãwo dome. Mía Wɔla la wɔ mí ɖe ‘eƒe nɔnɔme nu.’ (1 Mose 1:27) Nu kae nya ma fia? Efia be ewɔ mí kple ŋutete be míaɖe eƒe nɔnɔmewo afia, anɔ agbe ɖe eƒe agbe nyui nɔnɔ ƒe dzidzenuwo nu, eye míade vovo nyui kple vɔ̃ dome. Bu nya sia ŋu kpɔ: Ne Mawue na ŋutete mí be míade vovo nyui kple vɔ̃ dome eye míalé fu ŋutasesẽ la, ɖe esia mefia be eya ŋutɔ hã léa fui oa?\nBiblia ɖo kpe nya sia dzi, eye Mawu ka ɖe edzi na mí le Biblia me be: ‘Nye mɔwo kɔ wu miaƒe mɔwo kple nye susuwo wu miaƒe susuwo.’ (Yesaya 55:9) Ne míegblɔna be Mawu ƒe tame sẽ la, ɖe ema mafia be míetsi tsitre ɖe nyateƒenya ma ŋu eye míele gbɔgblɔm be míaƒe mɔwo kɔ wu Mawu tɔwo oa? Gake nunya anɔ eme be míanya nyateƒenya geɖe hafi aƒo nya ta nenema. Ðewohĩ nya si wòle be míabiae nye be, nu ka tae Mawu ƒe nuwɔna aɖewo dzena abe ŋutasesẽnu ene, ke menye be ɖe Mawu ƒe tame sẽ hã o. Be míase nya sia gɔme nyuie la, gbã la, na míakpɔe ɖa be nu ka tututue “ŋutasesẽ” fia hã.\nNe míegblɔ be ame aɖe nye ŋutasẽla la, ke míele gbɔgblɔm be susu vɔ̃ ye le esi. Ŋutasẽla nye ame si kpɔa dzidzɔ ne ame bubuwo le fu kpem alo be metsɔa ɖeke le eme na ame siwo le fu kpem o. Eya ta ne vifofo aɖe hea to na via le esi wòdzɔa dzi nɛ be yeakpɔ eƒe nuxaxa teƒe ta la, ke ŋutasẽlae wònye. Gake vifofo si hea to na via kple susu be wòadze nunya alo be yeakpɔ eta la nye vifofo nyui. Ele bɔbɔe be míase amewo ƒe nuwɔnawo gɔme bubui, eye ànya de dzesi esia, vevietɔ ne wobu susu vɔ̃ ɖe ŋuwò kpɔ.\nNa míadzro susu eve aɖewo siwo tae ame aɖewo gblɔna be Mawu ƒe tame sẽ la me kpɔ—woawoe nye, dzɔdzɔmefɔku siwo teƒe kpɔm míele egbea kple Biblia me ŋutinya siwo ku ɖe toheʋɔnu aɖewo siwo Mawu drɔ̃ ŋu. Ðe kpeɖodzi li vavã be Mawu ƒe tame sẽa?


3 Mose 18 | Biblia Le Internet Dzi | Xexe Yeye Gɔmeɖeɖe\nGBE BUBU Afrikaans Albania Tokunɔgbe Albanian Amerika Tokunɔgbe Amharic Arabic Argentina Tokunɔgbe Armenian Armenian (West) Ashaninka Australia Tokunɔgbe Austria Tokunɔgbe Aymara Azerbaijani Azerbaijani (Cyrillic) Batak (Karo) Batak (Toba) Belgium Franse Tokunɔgbe Bicol Bislama Bolivia Tokunɔgbe Brazil Tokunɔgbe Britain Tokunɔgbe Bulgarian Cambodian Cebuano Chichewa Chile Tokunɔgbe China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) China Tokunɔgbe Chitonga Chitonga (Malawi) Chitumbuka Cibemba Colombia Tokunɔgbe Costa Rica Tokunɔgbe Croatia Tokunɔgbe Croatian Cuba Tokunɔgbe Czech Czech Republic Tokunɔgbe Danish Dutch Ecuador Tokunɔgbe Efik El Salvador Tokunɔgbe Estonian Eŋlisi Eʋegbe Fijian Finnish Flanders Tokunɔgbe France Tokunɔgbe Franse Ga Galician Georgian German Germany Tokunɔgbe Ghana Tokunɔgbe Greece Tokunɔgbe Greek Guarani Guatemala Tokunɔgbe Gujarati Gun Haitian Creole Hebrew Hiligaynon Hindi Hindi (Roman) Hiri Motu Honduras Tokunɔgbe Hungarian Hungary Tokunɔgbe Igbo Iloko India Tokunɔgbe Indonesia Tokunɔgbe Indonesian Ireland Tokunɔgbe Isoko Israel Tokunɔgbe Italian Italy Tokunɔgbe Jamaica Tokunɔgbe Japan Tokunɔgbe Japanese Javanese Kannada Kazakh Kenya Tokunɔgbe Kikaonde Kikongo Kikuyu Kiluba Kinyarwanda Kirghiz Kiribati Kirundi Kongo Korea Tokunɔgbe Korean Kosraean Latvian Lingala Lithuanian Luganda Lunda Luo Luvale Macedonian Madagascar Tokunɔgbe Malagasy Malawi Tokunɔgbe Malay Malayalam Malaysia Tokunɔgbe Maltese Marathi Maya Mexico Tokunɔgbe Motu Mozambique Tokunɔgbe Myanmar Myanmar Tokunɔgbe Navajo Nepali Netherlands Tokunɔgbe New Zealand Tokunɔgbe Nias Nicaragua Tokunɔgbe Nigeria Tokunɔgbe Norwegian Nzema Oromo Ossetian Otetela Panama Tokunɔgbe Pangasinan Paraguay Tokunɔgbe Pennsylvania German Persian Peru Tokunɔgbe Philippines Tokunɔgbe Poland Tokunɔgbe Polish Portugal Tokunɔgbe Portuguese Portuguese (Portugal) Punjabi Punjabi (Roman) Quebec Tokunɔgbe Quechua (Ancash) Quechua (Ayacucho) Quechua (Bolivia) Quechua (Huallaga Huánuco) Romania Tokunɔgbe Romanian Russia Tokunɔgbe Russian Samoan Sango Sepedi Serbian Serbian (Roman) Sesotho (Lesotho) Setswana Shona Silozi Singapore Sign Language Sinhala Slovak Slovakia Tokunɔgbe Slovenia Tokunɔgbe Slovenian South Africa Tokunɔgbe Spain Tokunɔgbe Spanish Sranantongo Swahili Swahili (Congo) Swati Sweden German Tokunɔgbe Sweden Tokunɔgbe Swedish Tagalog Tahitian Taiwan Tokunɔgbe Tajiki Tamil Tatar Telugu Tetun Dili Thai Thailand Tokunɔgbe Ticuna Tigrinya Tok Pisin Tongan Tshiluba Tsonga Turkish Turkmen Tuvaluan Twi Tzotzil Uighur (Cyrillic) Ukrainian Umbundu Uruguay Tokunɔgbe Uzbek Uzbek (Roman) Venda Venezuela Tokunɔgbe Vietnamese Wallisian Waray-Waray Xhosa Yoruba Zambia Tokunɔgbe Zimbabwe Tokunɔgbe Zulu\nGbɔdɔdɔ manɔsenuwo (1-30)\nMigasrɔ̃ Kanaantɔwo o (3)\nƑometɔ kpamkpam gbɔ dɔdɔ (6-18)\nNe nyɔnu ɖo asi anyi (19)\nŊutsu kple ŋutsu ƒe dɔdɔ (22)\nLãwo gbɔ dɔdɔ (23)\n‘Minɔ kɔkɔe ne anyigba la nagatu mi aƒu gbe o’ (24-30)\n18 Yehowa gagblɔ na Mose be: 2 “Gblɔ na Israel-viwo be, ‘Nyee nye Yehowa mia Mawu.+ 3 Migawɔ nu abe Egipte-nyigba si dzi mienɔ la dzi nɔlawo ene o, eye migawɔ nu abe Kanaan-nyigba si dzi mekplɔ mi yinae la dzi nɔlawo ene o.+ Eye migazɔ ɖe woƒe ɖoɖowo nu o. 4 Miwɔ nye ʋɔnudrɔ̃ɖoɖowo dzi, eye milé nye sewo me ɖe asi, ne miazɔ ɖe wo dzi.+ Nyee nye Yehowa mia Mawu. 5 Milé nye sewo kple nye ʋɔnudrɔ̃ɖoɖowo me ɖe asi; elabena ame sia ame si léa wo me ɖe asi la anɔ agbe.+ Nyee nye Yehowa. 6 “‘Mia dometɔ aɖeke megadɔ eƒe ƒometɔ kpamkpam aɖeke gbɔ o.+ Nyee nye Yehowa. 7 Mègadɔ fofowò gbɔ o, eye mègadɔ dawò gbɔ o. Dawòe, eya ta mègadɔ egbɔ o. 8 “‘Mègadɔ fofowò srɔ̃ gbɔ o,+ elabena enye ŋukpedodo fofowò.* 9 “‘Mègadɔ nɔviwònyɔnu gbɔ o, eɖanye fofowò vinyɔnu alo dawò vinyɔnu o, woɖadzii ɖe aƒe alo wodzii ɖe gbe o.+ 10 “‘Mègadɔ viwòŋutsu ƒe vinyɔnu alo viwònyɔnu ƒe vinyɔnu gbɔ o, elabena wò ŋutɔ wò amae. 11 “‘Mègadɔ fofowò srɔ̃ vinyɔnu, si nye fofowò ƒe vi gbɔ o, elabena nɔviwònyɔnue. 12 “‘Mègadɔ fofowò nɔvinyɔnu gbɔ o. Ʋu ɖeka mee eya kple fofowò tso.+ 13 “‘Mègadɔ dawò nɔvinyɔnu gbɔ o, elabena ʋu ɖeka mee eya kple dawò tso. 14 “‘Mègado ŋukpe fofowò nɔviŋutsu to srɔ̃a gbɔ dɔdɔ me o,* elabena miedo ƒome.+ 15 “‘Mègadɔ toyɔviwò gbɔ o.+ Viwòŋutsu srɔ̃e, eya ta mègadɔ egbɔ o. 16 “‘Mègadɔ nɔviwòŋutsu srɔ̃ gbɔ o,+ elabena enye ŋukpedodo nɔviwòŋutsu.* 17 “‘Mègadɔ nyɔnu kple vianyɔnu siaa gbɔ o.+ Mègadɔ viaŋutsu ƒe vinyɔnu alo vianyɔnu ƒe vinyɔnu gbɔ o. Ʋu ɖeka mee wotso, nuwɔna nyɔŋue* wònye. 18 “‘Ne srɔ̃wò le agbe la, mègaɖe nɔvianyɔnu kpe ɖe eŋu be wòanye eƒe atsusi o,+ mègadɔ egbɔ o. 19 “‘Ne nyɔnu ɖo asi anyi la, mègadɔ egbɔ o, elabena eŋu mekɔ o.+ 20 “‘Mègadɔ hawòvi srɔ̃ gbɔ atsɔ aƒo ɖi ɖokuiwò o.+ 21 “‘Mègatsɔ viwò sa vɔe na Molek o.+ Mègawɔ esia be nàƒo ɖi wò Mawu ƒe ŋkɔ o.+ Nyee nye Yehowa. 22 “‘Mègadɔ ŋutsu gbɔ abe nyɔnu gbɔ ene o.+ Ŋunyɔnu wònye. 23 “‘Ŋutsu aɖeke megadɔ kple lã aɖeke atsɔ aƒo ɖi eɖokui o, eye nyɔnu aɖeke megatsɔ eɖokui na lã aɖeke wòayɔ asii o.+ Mesɔ le dzɔdzɔme nu o. 24 “‘Migatsɔ nuwɔna siawo dometɔ aɖeke ƒo ɖi mia ɖokuiwo o, elabena nu siawo katãe dukɔ siwo nyam mele ɖa le mia ŋgɔ la tsɔ ƒo ɖi wo ɖokuiwoe.+ 25 Ale woƒe anyigba la ƒo ɖi, eya ta maɖo woƒe vodada teƒe na wo, eye anyigba la atu edzinɔlawo aƒu gbe.+ 26 Ke miawo la, milé nye sewo kple nye ʋɔnudrɔ̃ɖoɖowo+ me ɖe asi. Migawɔ ŋunyɔnu siawo ƒe ɖeke o, eɖanye dumevi alo amedzrovi si le mia dome o.+ 27 Elabena ŋunyɔnu siawo katãe anyigba si dzi yim miele la dzi nɔlawo wɔna,+ ale be anyigba la gblẽ. 28 Migagblẽ kɔ ɖo na anyigba la ne wòatu mi aƒu gbe abe ale si tututu wòle dukɔ siwo le mia ŋgɔ la tu ge aƒu gbe ene o. 29 Ne ame aɖe wɔ ŋunyɔnu siawo dometɔ aɖe la, woatsrɔ̃ ame* ma ɖa le eƒe dukɔ la dome. 30 Miwɔ nu siwo meɖo na mi la, eye migawɔ kɔnu nyɔŋu siwo wowɔ le mia ŋgɔ la dometɔ aɖeke+ atsɔ aƒo ɖi mia ɖokuiwo o. Nyee nye Yehowa mia Mawu.’”\n^ Egɔmeɖeɖe tẽe, “elabena fofowò ƒe amae.”\n^ Egɔmeɖeɖe tẽe, “Mègaɖe ama fofowò nɔviŋutsu o.”\n^ Egɔmeɖeɖe tẽe, “enye nɔviwòŋutsu ƒe ama.”\n^ Alo, “ŋukpenanu; gbɔdɔnuwɔna vɔ̃ɖi.”


Wobu Raxab ‘Ame Dzɔdzɔe To Dɔwɔwɔwo Me’ | Srɔ̃ Woƒe Xɔse\nGbetakpɔxɔ | November 2013\nGBE BUBU Afrikaans Albanian Amharic Arabic Armenian Armenian (West) Aymara Bislama Bulgarian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Greek Greenlandic Guarani Haitian Creole Hebrew Hiligaynon Hungarian Igbo Iloko Indonesian Italian Japanese Kazakh Kikuyu Kiluba Kinyarwanda Kirghiz Kirundi Korean Lingala Lithuanian Luo Malagasy Maltese Myanmar Ngabere Norwegian Nzema Ossetian Papiamento (Aruba) Papiamento (Curaçao) Persian Polish Portuguese Punjabi Quechua (Bolivia) Rarotongan Romanian Russian Samoan Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swedish Tagalog Tatar Thai Tigrinya Tsonga Turkish Twi Ukrainian Uzbek Venda Vietnamese Xhosa Yoruba Zulu\nWobui ‘Ame Dzɔdzɔe To Dɔwɔwɔwo Me’\nRAXAB do mo ɖe frese nu le Yerixo tagba kpɔm ɖaa esime agu nɔ dzedzem. Israel ʋakɔ si ho aʋa ɖe woƒe dua ŋu la ƒu asaɖa anyi ɖe afi ma. Esime wogatso le xlã ƒom dua ake la, ʋuʋu de dzi kɔtɔɔ eye lãdzo siwo kum wonɔ la ƒe ɖiɖi gade dzi sesĩe ake.\nYerixo vidzidzie Raxab nye; enya dua ƒe ablɔwo, aƒewo, asi gãwo kple fiasewo nyuie. Ke hã dua me tɔwo koŋue wònya nyuie wu. Ekpɔe dze sii be Israel viwo ƒe nuwɔna wɔmoyaa si nye xlãƒoƒo dua gbe ɖeka zi ɖeka la na vɔvɔ̃ nɔ dua me tɔwo ɖom tso ŋkeke yi ŋkeke. Gake esi woƒe lãdzoawo ƒe ɖiɖi le dzi dem sesĩe le Yerixo ƒe ablɔwo dzi kple eƒe kpɔdomeewo la, vɔvɔ̃ meɖo Raxab eye dzi ɖe le eƒo abe dua me tɔwo ene o.\nLe ŋkeke adrelia ƒe ŋdi kanya ma esime aʋakɔa gadze azɔlia dzi la, Raxab nɔ ŋku lém ɖe wo ŋu. Ekpɔe be nunɔlawo le Israel srafoawo dome le lãdzowo kum eye wokɔ aɖaka kɔkɔe si nye dzesi be woƒe Mawu, Yehowa, li kpli wo la ɖe abɔta. Míate ŋu akpɔe le susu me be Raxab ye nye ema tsɔ asi ɖo ka dzĩ si wòtsi ɖe fesre si le ʋuʋu ɖi le Yerixo gli kɔkɔa dzi ŋu la dzi. Ka ma kpɔkpɔ na kakaɖedzi Raxab be ye kpakple yeƒe ƒometɔwo yewoatsi agbe ne wova tsrɔ̃ dua. Yomemɔfialae Raxab nyea? Yehowa ya mebui nenema kura o; ke boŋ ekpɔe be enye nyɔnu si si xɔse sẽŋu le. Na míatrɔ ayi Raxab ƒe ŋutinyaa ƒe gɔmedzedze ne míakpɔe ɖa be nu kae míate ŋu asrɔ̃ tso egbɔ hã.\nRAXAB GBOLO LA\nGboloe Raxab nye. Tsã la, nyateƒenya sia dzi xɔxɔ se sesẽ na Biblia ŋuti nunyala aɖewo ale gbegbe be wogblɔ be amedzrodzeƒedzikpɔla koe wònye. Gake nya si Biblia gblɔ la me kɔ nyuie, azɔ hã Biblia medea ba mo na nyateƒea o. (Yosua 2:1; Hebritɔwo 11:31; Yakobo 2:25) Ðewohĩ Kanaantɔwo kpɔe be naneke megblẽ le Raxab ƒe gbolowɔwɔa ŋu o. Ne Kanaantɔwo da asi ɖe gbolowɔwɔ dzi hã la, ɖewohĩ dzitsinya, si Yehowa tsɔ na mí katã, si nana míedea vovo nyui kple vɔ̃ dome la, na Raxab ŋutɔ nya be mesɔ o. (Romatɔwo 2:14, 15) Anɔ eme be agbenɔnɔ sia kpea ŋu na Raxab ŋutɔ hã. Abe ame geɖe siwo kpɔ wo ɖokuiwo le nɔnɔme sia me egbea ene la, ɖewohĩ ese le eɖokui me be nu bubu aɖeke meli yeawɔ atsɔ akpɔ yeƒe ƒomea dzi o.\nÐikeke mele eme o be edzro Raxab be yeado le nɔnɔme ma me hafi. Wo denyigba dzi yɔ fũu kple ŋutasesẽ, agbe maɖɔʋu nɔnɔ kpakple nuwɔna ɖigbɔwo, abe ƒometɔ kplikplikpliwo alo lãwo gbɔ dɔdɔ ene. (3 Mose 18:3, 6, 21-24) Woƒe subɔsubɔkɔnuwoe wɔe be agbenɔnɔ vloe mawo xɔ aƒe ɖe wo denyigba dzi. Gbolowɔwɔ nye subɔsubɔkɔnu le woƒe gbedoxɔwo me, eye wotsɔa ɖeviwo saa vɔe agbagbee le Baal kple Molek subɔsubɔ siwo nye gbɔgbɔ vɔ̃wo subɔsubɔ la me.\nYehowa nɔ nu siwo katã nɔ edzi yim le Kanaan-nyigba dzi la kpɔm. Le nyateƒe me la, le Kanaantɔwo ƒe nu vɔ̃ɖi wɔwɔ geɖeawo ta la, Yehowa gblɔ be: “Woƒe anyigba gblẽ; eya ta maɖo woƒe vodadawo teƒe na wo, eye anyigba la atu edzinɔlawo aƒu gbe.” (3 Mose 18:25) Aleke ‘woaɖo woƒe vodadawo teƒe na woe’? Ŋuɖoɖoa dze le ŋugbe sia si Mawu do na Israel viwo la me be: “Yehowa, wò Mawu, anyã dukɔ siawo ɖa le ŋgɔwò ʋeʋeʋe.” (5 Mose 7:22) Ƒe alafa geɖe do ŋgɔ la, Yehowa do ŋugbe na Abraham be yeatsɔ anyigba la ana eƒe dzidzimeviwo, eye “Mawu . . . mate ŋu aka aʋatso o.”—Tito 1:2; 1 Mose 12:7.\nKe hã Yehowa de se be woatsrɔ̃ anyigba la dzi tɔ aɖewo ɖa keŋkeŋ le edzi. (5 Mose 7:1, 2) Yehowa, ‘xexea me ƒe Ʋɔnudrɔ̃la’ dzɔdzɔe la dzro ame ɖe sia ɖe ƒe dzi me eye wòkpɔe be vɔ̃ɖinyenye kple agbe maɖɔʋu nɔnɔ ƒo ke ɖe to ɖe woƒe dziwo me. (1 Mose 18:25; 1 Kronika 28:9) Aleke agbea nɔ na Raxab le du ma si Mawu bu fɔe la me? Míate ŋu akpɔ ale si wòse le eɖokui me esime wòse Israel viwo ŋuti nyawo la le susu me. Esee be Israel ƒe Mawu la na ablɔɖe eƒe dukɔa, siwo nye kluvi siwo wote ɖe anyi la, tso Egiptetɔwo si me eye wòtu nu kple Egipte ʋakɔ si sesẽ wu ɖe sia ɖe ɣemaɣi la ale be wotsrɔ̃ keŋkeŋ. Eye fifia Israel viwo le klalo be yewoadze Yerixo dzi! Ke hã du ma me tɔwo ganɔ nu vɔ̃ɖi wɔwɔ dzi. Mewɔ nuku o be Biblia gblɔ tso Raxab detɔ siwo nye Kanaantɔwo ŋu be wonye ‘tosẽlawo.’—Hebritɔwo 11:31.\nGake Raxab ya to vovo. Anɔ eme be enɔ ŋugble dem tso nya siwo wòse tso Israel viwo kple woƒe Mawu, Yehowa, ŋu la ŋu ƒe geɖe. Vovototo gã aɖe nɔ Kanaantɔwo ƒe mawuwo kple Israel viwo ƒe Mawu la dome! Israel viwo ƒe Mawua wɔ aʋa na eƒe dukɔa, mete wo ɖe anyi o, eye mebia subɔsubɔkɔnu siwo aɖi gbɔ wo la tso wo si o, ke boŋ eɖo agbe nyui nɔnɔ ƒe dzidzenu kɔkɔwo na wo. Mawu sia de asixɔxɔ nyɔnuwo ŋu, mebu wo be wonye gbɔdɔdɔ ƒe kɔɖinu siwo ta woaxe fe ɖo abe adzɔnu siwo dzram wole ene alo azã wo le subɔsubɔkɔnu ɖigbɔwo me o. Esi Raxab see be Israel viwo ƒu asaɖa anyi ɖe Yordan ƒe go kemɛ dzi eye wole klalo be yewoadze woƒe dua dzi la, ɖewohĩ nu si gbɔna dzɔdzɔ ge ɖe wo detɔwo dzi la anya te ɖe edzi vevie. Ðe Yehowa de dzesi Raxab hekpɔ nu nyui aɖe le eyama mea?\nEgbea la, ame geɖewo ƒe nɔnɔme ɖi Raxab tɔ. Wova kpɔ wo ɖokuiwo le nɔnɔme aɖe si ŋu womate ŋu awɔ naneke le o la me, bubu klo le wo ŋu eye womegakpɔa dzidzɔ o; wosena le wo ɖokuiwo me be yewomele ɖeke me o eye amewo medea asixɔxɔ aɖeke yewo ŋu o. Raxab ƒe ŋutinyaa nye akɔfanya si na míeka ɖe edzi be mía dometɔ ɖe sia ɖe le vevie na Mawu. Ɛ̃, aleke kee míesena le mía ɖokui me o, Mawu “mele adzɔge tso mía dometɔ aɖeke gbɔ hafi o.” (Dɔwɔwɔwo 17:27) Etsɔ ɖe mía gbɔ, eye wòdi vevie be yeana mɔkpɔkpɔ ame siwo katã xɔ eyama dzi se. Ðe Raxab xɔ edzi sea?\nƔeaɖeɣi do ŋgɔ hafi Israel viwo nava zɔ aƒo xlã Yerixo dua la, amedzro eve va ƒo ʋɔ na Raxab. Ŋutsu eveawo susui be ame aɖeke ƒe susu mava yewo dzi o, gake le ɣeyiɣi ma si me dua me tɔwo nɔ vɔvɔ̃m me la, ame geɖe nɔ ŋudzɔ be yewoade dzesi ŋkutsala ɖe sia ɖe si atso Israel viwo dome age ɖe yewoƒe dua me. Raxab si léa ŋku ɖe nu ŋu la anya de dzesi ŋutsu siawo kaba be amedzrowoe wonye. Menye ɖe amedzrowo mevaa eƒe me o, gake nu si wɔ nuku nɛ ye nye be dzeƒe dzaa ko dim ŋutsu eve siawo ya nɔ, ke menye gbolo gbɔe wova o.\nLe nyateƒe me la, Israel viwo ƒe ŋkutsalawoe ŋutsu eveawo nye. Woƒe aʋafia, Yosua, dɔ wo ɖa be woaɖatsa ŋku le Yerixo ahakpɔe ɖa be enye dukɔ sesẽ loo alo mesesẽ o hã. Du siae nye Kanaantɔwo ƒe du gbãtɔ si dzi Israel viwo adze, eye anɔ eme be eya kee nye du sesẽtɔ hã. Yosua di be yeanya ame siwo ye kple yeƒe amewo yewole aʋa kpe ge kple la. Ðikeke mele eme o be ɖe ŋkutsalaawo ɖoe koŋ yi Raxab ƒe me. Wonyae be esi wònye gbolo ƒe mee ta la, ame aɖeke matsi dzi be amedzrowo va afi ma o. Ðewohĩ ŋkutsalaawo nɔ mɔ kpɔm hã be yewoase nya vevi aɖewo tso nyɔnu sia gbɔ le eya ŋutɔ ƒe manyamanya me.\nBiblia gblɔ be Raxab ‘xɔ amedɔdɔawo nyuie.’ (Yakobo 2:25) Ena woge ɖe aƒea me, eye nenye be enɔ nya geɖe biam eɖokui tso ame si ƒomevi ŋutsu siawo nye kple nu si tae wova dua me ɖo ŋu hã la, ena dzeƒe wo. Ðewohĩ enɔ mɔ kpɔm be yeasrɔ̃ nu geɖe tso Yehowa, woƒe Mawu la ŋu.\nGake kasia, amedɔdɔwo tso Yerixo fia gbɔ va do! Dua me tɔwo see be ŋkutsalawo tso Israel viwo dome va dze Raxab ƒe me. Nu kae Raxab awɔ? Ne ekpɔ amedzro eve mawo ta la, ɖe esia mana eya ŋutɔ kple eƒe aƒekɔ bliboa ƒe agbe naɖo afɔku me oa? Ne etsɔ futɔ siawo ɣla la, ɖe Yerixotɔwo mawu woa kple eƒe ƒometɔwo katã oa? Evɔ fifia, Raxab nya ame siwo ŋutsu siawo nye. Ne enya xoxo be Yehowa nye Mawu si nyo sãsãsã wu yewoƒe mawuwo la, ɖe wòkpɔe be esia nye mɔnukpɔkpɔ na ye be yeanɔ Yehowa ƒe akpa dzia?\nƔeyiɣi kpui aɖe koe nɔ Raxab si be wòatso nya me le nu si wòawɔ ŋu, gake ewɔ susu ŋu dɔ heɖe afɔ kaba. Eɣla ŋkutsalaawo ɖe ɖetifuti siwo wòsia ɖe eƒe xɔta la me. Eyome egblɔ na fia ƒe amedɔdɔawo be: “Ele eme be, ŋutsuawo nya va gbɔnye, gake nyemenya afi si wotso o. Esi anyigba tsyɔ, eye wole agbo tu ge la, ŋutsuawo do go, gake nyemenya afi si woyi o; miti wo yome kaba, elabena miate ŋu atu wo!” (Yosua 2:4, 5) Bu eŋu kpɔ be Raxab ye nye ema le fia ƒe amedɔdɔawo ƒe ŋkume kpɔm. Ðe wòvɔ̃ be ɖewohĩ woade dzesii be yeƒe dzi le tsotsoma?\nRaxab de eƒe agbe afɔku me esi wòɣla Yehowa subɔla eve ɖe ɖetifutiwo me\nRaxab ƒe ayedzedzea dze edzi nɛ! Fia ƒe amedɔdɔawo de afɔ du me ɖo ta Yordan ƒe tɔtsoƒe la. (Yosua 2:7) Anɔ eme be Raxab gbɔ fuu azɔ. To aɖaŋudzedze vi aɖe me la, efia mɔ bubu ŋutsu amewula mawo siwo medze be woanya nyateƒea o la, eye wòkpɔ Yehowa subɔla fɔmaɖilawo ƒe agbe ta.\nRaxab ɖe abla trɔ yi eƒe xɔta ɖagblɔ nu si wòwɔ la na ŋkutsala eveawo. Eʋu go nyateƒenya vevi aɖe hã, si nye be: Dzi ɖe le eƒe dukɔa ƒo eye ŋɔdzi lé wo le Israel viwo ta. Nya nyui sia anya do dzidzɔ na ŋkutsalaawo ŋutɔ. Israel ƒe Mawu, Yehowa, ƒe ŋusẽ na ŋɔdzi lé Kanaantɔ vɔ̃ɖi mawo! Esia yome la, Raxab gagblɔ nya aɖe si gale vevie na mí wu; egblɔ be: “Yehowa, mia Mawu, enye Mawu le dziƒo afi mɛ kple anyigba dzi afii.” (Yosua 2:11) Nya siwo wòse tso Yehowa ŋu la sɔ gbɔ be wòasrɔ̃ nu vevi sia tso eme be: Israel viwo ƒe Mawua nye Mawu si dzi yeate ŋu aka ɖo. Ɛ̃, exɔ Yehowa dzi se.\nRaxab nyae be Yehowa atsɔ yewoƒe dukɔa ade asi na Israel viwo godoo. Eya ta eɖe kuku na ŋkutsalaawo be woakpɔ nublanui na ye, eye wòƒo koko na wo be woakpɔ ye kple yeƒe ƒometɔwo ta. Ŋkutsalaawo lɔ̃ ɖe Raxab ƒe biabiaa dzi nɛ, eye wogblɔ nɛ be megakɔ nu le nya sia dzi o, eye ele be wòatsɔ ka dzĩ atsi ɖe eƒe fesre si le dua ƒe gli dzi la ŋu ale be asrafoawo nate ŋu akpɔ woa kple eƒe ƒometɔwo ta.—Yosua 2:12-14, 18.\nMíate ŋu asrɔ̃ nu vevi aɖewo tso Raxab gbɔ ku ɖe xɔse ŋu. Abe ale si Biblia gblɔe ene la, “nu si wose la mee xɔse tsona.” (Romatɔwo 10:17) Ese nya siwo ŋu kakaɖedzi le la tso Yehowa Mawu ƒe ŋusẽ kple eƒe dzɔdzɔenyenye ŋu, eya ta eka ɖe Yehowa dzi eye wòxɔ edzi se. Egbea, Yehowa ŋuti nya geɖe wu li míate ŋu asrɔ̃. Ðe míadi be míanya eyama eye míaɖe mɔ nu siwo míesrɔ̃ le eƒe Nya, Biblia, me nakpe ɖe mía ŋu míaxɔ edzi asea?\nDU SESẼ AÐE ƑE GLI NYADRIWO MU\nŊkutsala eveawo ɖiɖi kple ka to fesrea nu ɖe anyi hesi ɖo ta towo dzi abe ale si Raxab ɖo aɖaŋu na wo ene. Agado geɖewo le Yerixo ƒe dziehe tonutowo me, siwo me ŋkutsalawo ate ŋu abe ɖo, va se ɖe esime woatrɔ ayi Israel ƒe asaɖaa me dedie aɖagblɔ nya nyui siwo wose tso Raxab nu la na wo tɔwo.\nRaxab xɔ Israel viwo ƒe Mawu la dzi se\nEmegbe la, ŋɔdzi lé Yerixo dua me tɔwo vevie esi wosee be Yehowa na Yordan Tɔsisia tso nukutɔe ale be Israel viwo zɔ anyigba ƒuƒui dzi to tɔʋua me ɖi go ɖe go kemɛ dzi. (Yosua 3:14-17) Gake ɖeko nya mawo sese gado ŋusẽ Raxab ya ƒe xɔse be Yehowa akpɔ yewo ta.\nEsia megbee Israel viwo te azɔli legbeea zɔzɔ ƒo xlã Yerixo dua, gbe ɖeka zi ɖeka hena ŋkeke ade. Ŋkeke adrelia ɖo azɔ, eye enɔ etɔxɛ. Abe ale si wòdze le nyati sia ƒe gɔmedzedze ene la, wodze azɔlia gɔme esime agu dze, eye esi asrafoawo ƒo xlã dua godoo va kpe vɔ la, wogayi azɔlia dzi nɔ xlã ƒom Yerixo zi gbɔ zi geɖe. (Yosua 6:15) Nu ka wɔm Israel viwo nɔ?\nMlɔeba la, esi wozɔ ƒo xlã dua zi adrelia le ŋkeke adrelia dzi vɔ la, wotɔ te. Wodzudzɔ lãdzoawo kuku. Ðoɖoe zi toŋtoŋ. Dua me tɔwo anya tsi dzodzodzoe ŋutɔ. Eyome Yosua wɔ dzesi na Israel ƒe aʋakɔ la, ale wokɔ gbe dzi zi gbãtɔ hedo aʋaɣli sesĩe. Ðe dzɔla siwo le Yerixo ƒe glia dzi la susu be amedzidzedze ƒe mɔnu sagaa aɖee ɣlidodo sia nyea? Ne nenemae la, ke eteƒe medidi hafi wokpɔe be yewoda ƒu o. Gli kɔkɔ nyadri la te ʋuʋu le wo te. Efe, eye wòmu dze anyi gbloo! Ale ʋuʋu de dzi kɔtɔɔ. Esi ya me kɔ la, aƒe ɖeka aɖe ya gakpɔtɔ li dedie. Ɛ̃, Raxab ƒe aƒea ya memu o le xɔse si nɔ esi ta. Bu ale si wòanya se le eɖokui mee esi wòkpɔe be Yehowa kpɔ ye ta la ŋu kpɔ ko! * Eƒe ƒomea tsi agbe!—Yosua 6:10, 16, 20, 21.\nYehowa ƒe amewo hã de bubu Raxab ŋu le eƒe xɔse ta. Esi wokpɔ be aƒe ɖeka ma koe gale te le gli gbagbãwo dome la, wonya enumake be Yehowa li kple nyɔnu sia. Woa kple eƒe ƒometɔwo tsi agbe le tsɔtsrɔ̃ si Mawu he va du vɔ̃ɖi ma dzi la me. Esi aʋaa ke la, wona nɔƒe Raxab ɖe Israel ƒe asaɖa la xa. Emegbe Raxab ŋutɔ hã va zu Yuda dukɔa me tɔ. Ŋutsu aɖe si ŋkɔe nye Salmon ɖee wòzu srɔ̃a. Wodzi ŋutsuvi si ŋkɔe nye Boas si tsi va zu ame si si xɔse ɖedzesi le. Boas va ɖe Rut, Moabitɔ la. * (Rut 4:13, 22) Fia David kpakple Mesia la ŋutɔ, si nye Yesu Kristo, siaa do tso ƒome ɖedzesi ma me.—Yosua 6:22-25; Mateo 1:5, 6, 16.\nRaxab ƒe ŋutinyaa na míekpɔe be Yehowa dea asixɔxɔ mía dometɔ ɖe sia ɖe ŋu. Eléa ŋku ɖe mí katã ŋu, enya nu si le dzi me na mí, eye wòdoa dzidzɔ nɛ ne ekpɔe be xɔse le mía si abe Raxab ene. Eƒe xɔse ʋãe wòɖe afɔ. Abe ale si Biblia gblɔe ene la, ‘wobu Raxab, ame dzɔdzɔe to dɔwɔwɔwo me.’ (Yakobo 2:25) Aleke gbegbe wòanyoe nye esi be míasrɔ eƒe xɔse!\n^ mm. 27 Eɖe dzesi ŋutɔ be Yehowa da asi ɖe nubabla si ŋkutsala eveawo wɔ kple Raxab la dzi.\n^ mm. 28 Àte ŋu axlẽ nu geɖe tso Rut kple Boas ŋu le “Srɔ̃ Woƒe Xɔse” ƒe nyati siwo dze le July 1 kple October 1, 2012 ƒe Gbetakpɔxɔ me.\nSrɔ̃ Woƒe Xɔse Mawu Dzi Xɔxɔ Se\nƉoe Ɖe Amewo Ɖoe Ɖe Amewo Wobui ‘Ame Dzɔdzɔe To Dɔwɔwɔwo Me’\nNYATI SI LE AKPAA DZI Nu Si Ta Wòsesẽna Na Ame Aɖewo Be Woalɔ̃ Mawu\nNYATI SI LE AKPAA DZI Alakpanya Gbãtɔ: Wobe Ŋkɔ Mele Mawu Si O\nNYATI SI LE AKPAA DZI Alakpanya Evelia: Wobe Enye Amlima Mawu\nNYATI SI LE AKPAA DZI Alakpanya Etɔ̃lia: Wobe Mawu Ƒe Tame Sẽ\nNYATI SI LE AKPAA DZI Nyateƒe La Ana Ablɔɖe Wò\nKEYS TO FAMILY HAPPINESS Ale Si Nàƒo Nu Kple Viwòa Evɔ Màhe Nya Ðe Eŋu O\nDRAW CLOSE TO GOD Enye “Teƒeɖola Na Ame Siwo Dinɛ Vevie”\nIMITATE THEIR FAITH Wobui ‘Ame Dzɔdzɔe To Dɔwɔwɔwo Me’\nÐe Yehowa Ðasefowo Xɔe Se Be Yewoƒe Subɔsubɔhae Nye Vavãtɔa?\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ Alakpanya Siwo Na Ame Aɖewo Melɔ̃ Mawu O\nƉoe Ɖe Amewo Ɖoe Ɖe Amewo GBETAKPƆXƆ Alakpanya Siwo Na Ame Aɖewo Melɔ̃ Mawu O\nAlakpanya Siwo Na Ame Aɖewo Melɔ̃ Mawu O\nGBETAKPƆXƆ Alakpanya Siwo Na Ame Aɖewo Melɔ̃ Mawu O


1 Mose 35 | Biblia Le Internet Dzi | Xexe Yeye Gɔmeɖeɖe\nYakob ɖe dutamawuwo ɖa (1-4)\nYakob trɔ va Betel (5-15)\nWodzi Benyamin; Rahel ƒe ku (16-20)\nIsrael viŋutsu wuieveawo (21-26)\nIsak ƒe ku (27-29)\n35 Emegbe Mawu gblɔ na Yakob be: “Tso nàyi Betel,+ eye nànɔ afi ma, eye nàɖi vɔsamlekpui na Mawu vavã si ɖe eɖokui fia wò esime nèle sisim le nɔviwò Esau nu la ɖe afi ma.”+ 2 Eye Yakob gblɔ na eƒemetɔwo kple eŋumewo katã be: “Miɖe dutamawu siwo katã le mia dome la ɖa,+ mikɔ mia ɖokuiwo ŋu, eye miɖɔli miaƒe awuwo, 3 eye mina míatso ayi Betel. Maɖi vɔsamlekpui ɖe afi ma na Mawu vavã, ame si tɔ nam le nye xaxagbe henɔ kplim le afi sia afi si meyi la.”+ 4 Eya ta wotsɔ dutamawu siwo katã le wo si kple togɛ siwo le to na wo la na Yakob, eye Yakob ɖi* wo ɖe ati gã si gogo Sekem dua la te. 5 Esi wodze mɔ yina la, Mawu ƒe ŋɔdzi lé du siwo ƒo xlã wo godoo la, ale be wometi Yakob viwo yome o. 6 Mlɔeba Yakob kple ame siwo katã le eŋu la va ɖo Luz,+ si wogayɔna be Betel, le Kanaan-nyigba dzi. 7 Eye wòɖi vɔsamlekpui ɖe afi ma heyɔ teƒe la be El-Betel,* elabena afi mae Mawu vavã la ɖe eɖokui fiae le esime wòsi le nɔvia nu.+ 8 Emegbe Debora,+ ame si na no Rebeka la ku, eye woɖii ɖe Betel lɔƒo le logoti aɖe te. Eya ta ena ŋkɔe be Alon-Bakut.* 9 Mawu gaɖe eɖokui fia Yakob esime wòtrɔ tso Padan-Aram gbɔna, eye wòyrae. 10 Eye Mawu gblɔ nɛ be: “Ŋkɔwòe nye Yakob.+ Womagayɔ wò be Yakob azɔ o, ke boŋ wò ŋkɔ anye Israel.” Eye wòde asi eyɔyɔ me be Israel.+ 11 Eye Mawu gagblɔ nɛ be: “Nyee nye Mawu Ŋusẽkatãtɔ.+ Dzi nàsɔ gbɔ. Dukɔwo kple dukɔwo ƒe ha gã aɖe ado tso mewò,+ eye fiawo ado tso mewò.*+ 12 Matsɔ anyigba si metsɔ na Abraham kple Isak la ana wò, eye matsɔ anyigba la ana wò dzidzimevi siwo ava ɖe yowòme.”+ 13 Eye Mawu dzo le egbɔ le afi si wòƒo nu kplii le la heyi dzi. 14 Eya ta Yakob ɖi dzesikpe, si nye ŋkuɖodzikpe, ɖe afi si wòƒo nu kplii le, eye wòkɔ nunovɔsa ɖe edzi hekɔ ami ɖe edzi.+ 15 Eye Yakob yɔa teƒe si Mawu ƒo nu kplii le la be Betel.+ 16 Azɔ woho tso Betel. Eye esi woɖo teƒe aɖe si didi tso Efrat gbɔ la, Rahel de asi kuléle me, ke via dzidzi sesẽ nɛ ŋutɔ. 17 Esi via dzidzi nɔ sesẽm nɛ la, vixela la gblɔ nɛ be: “Mègavɔ̃ o, elabena ŋutsuvi dzi gee nègale.”+ 18 Esime eƒe agbe nu nɔ tsotsom* la (elabena enɔ kukum), ena ŋkɔe be Ben-Oni,* ke fofoa yɔe be Benyamin.*+ 19 Ale Rahel ku, eye woɖii esime wole mɔ dzi yina Efrat, si wogayɔna be Betlehem.+ 20 Eye Yakob tu dzesikpe ɖe eƒe yɔdo dzi, esiae nye dzesikpe si le Rahel ƒe yɔdo dzi va se ɖe egbe. 21 Ema megbe Israel ho, eye wòva tu eƒe agbadɔ ɖe Eder mɔ́a godo. 22 Gbe ɖeka esime Israel le avɔgbadɔ me le anyigba ma dzi la, Ruben yi ɖadɔ fofoa ƒe ahiã Bilha gbɔ, eye Israel see.+ Ke viŋutsu wuieve le Yakob si. 23 Lea viŋutsuwoe nye Ruben,+ si nye Yakob ƒe ŋgɔgbevi, eyome Simeon, Lewi, Yuda, Isakar kple Zebulon. 24 Rahel viŋutsuwoe nye Yosef kple Benyamin. 25 Rahel ƒe subɔvi Bilha viŋutsuwoe nye Dan kple Naftali. 26 Eye Lea ƒe subɔvi Zilpa viŋutsuwoe nye Gad kple Aser. Ame siawoe nye Yakob viŋutsu siwo wodzi nɛ le Padan-Aram. 27 Mlɔeba Yakob va fofoa Isak gbɔ le Mamre+ le Kiriat-Arba si wogayɔna be Hebron, afi si Abraham kple Isak nye amedzro le kpɔ.+ 28 Eye Isak nɔ agbe ƒe alafa ɖeka blaenyi.+ 29 Emegbe Isak ƒe gbɔgbɔ nu tso eye wòku, eye wotsɔe kpe ɖe eƒe amewo* ŋu, etsi, eye agbenɔnɔ ɖi kɔ nɛ;* eye via Esau kple Yakob ɖii.+\n^ Alo, “ɣla.”\n^ Egɔmee nye “Betel Ƒe Mawu.”\n^ Egɔmee nye “Konyifalogoti.”\n^ Egɔmeɖeɖe tẽe, “tso wò ali me.”\n^ Alo, “eƒe luʋɔ nɔ dodom.”\n^ Egɔmee nye “Nye Nuxaxavi.”\n^ Egɔmee nye “Nuɖusimevi.”\n^ Egɔmeɖeɖe tẽe, “etsi xɔ ƒe geɖe.”


Numamewo—Ðoe Kplikpaa Be Nàgana Ta O\n3 Ðoe Kplikpaa Be Nàgana Ta O\nAmewo gblɔna zi geɖe be ɖe woxlẽna ɖeka hafi xlẽna eve. Numekukuwo ɖee fia be le ame aɖewo gome la, mexɔa ɣeyiɣi boo aɖeke hafi wowɔa tɔtrɔ ɖedzesiwo o, ke le ame bubuwo ya gome la, exɔa ɣeyiɣi geɖe. Ðe wòle be esia nana dzi naɖe le ƒowòa?\nBu kpɔɖeŋu sia ŋu kpɔ: Tsɔe be nèdi be yeanɔ kame dem zi etɔ̃ le kwasiɖa ɖeka me.\nLe kwasiɖa gbãtɔ me la, èɖo wò taɖodzinua gbɔ.\nLe kwasiɖa evelia me la, èda ŋkeke ɖeka ƒu.\nLe kwasiɖa etɔ̃lia me la, ète ŋu gaɖo wò taɖodzinua gbɔ.\nLe kwasiɖa enelia me la, èda ŋkekeawo katã ƒu.\nLe kwasiɖa atɔ̃lia me la, èɖo wò taɖodzinua gbɔ ake, eye tso ema dzi la, èɖoa wò taɖodzinua gbɔ kwasiɖa ɖe sia ɖe.\nExɔ kwasiɖa atɔ̃ hafi nu nyui sia wɔwɔ va ma wò. Adze abe exɔ ɣeyiɣi didi hafi nèɖo wò taɖodzinua gbɔ ene, gake esi nèɖo egbɔ la, dzi dzɔ wò be yetu nɔnɔme nyui aɖe ɖo.\nBiblia de dzi ƒo na mí be míagana ta o. Menye zi neni si míedze anyi ye le vevie o ke boŋ zi neni si míefɔ ye.\nNu si le vevie ye nye, zi neni si míefɔ ke menye zi neni si míedze anyi o\nMègaƒo nya ta be ne yedo kpo nu zi ɖeka aɖe la, ke efia be yedo kpo nu keŋkeŋ o. Kpɔ mɔ be nuwo mayi nyuie ɣesiaɣi le wò taɖodzinua gbɔ ɖoɖo me o.\nNa wò susu nanɔ ɣeyiɣi siwo me nuwo yi nyuie la ŋu. Le kpɔɖeŋu me, ne èle agbagba dzem be ale si yeƒoa nu na ye viwo nanyo ɖe edzi la, àte ŋu abia ɖokuiwò be: ‘Ɣekaɣie nye zi mamlɛtɔ medi be mablu ɖe vinyewo ta gake nyemewɔe o? Nu kae mewɔ ɖe ema teƒe? Nu kae akpe ɖe ŋunye mawɔ nu nenema ɣebubuɣi?ʼ Nyabiase siawo ate ŋu akpe ɖe ŋuwò nàkpɔ nu siwo me nèle agbagba dzem le tsɔ wu be wò susu nanɔ nu siwo me nèdo kpo nu le la ŋu.\nÀdi be yeanya ale si Biblia ƒe mɔfiamewo ate ŋu akpe ɖe ŋuwò le agbenɔnɔ ƒe akpa bubuwo abe ale si nànɔ te ɖe dzimaɖitsitsiwo nu, ale si nàwɔ be dzidzɔ nanɔ wò ƒomea me kple ale si nàwɔ akpɔ dzidzɔ vavãtɔa? Ekema ɖo dze kple Yehowa Ðasefowo, alo nàʋu míaƒe nyatakakadzraɖoƒe si nye jw.org/ee.\n“Wò ŋku nelé mɔ ɖeka tsɔ le ŋgɔwò tẽe.”—Lododowo 4:25.\n“Meŋlɔa nu siwo le megbenye la be, eye mele nu siwo le ŋgɔnye la minyam.”—Filipitɔwo 3:13, 14.\nƉoe Ɖe Amewo Ɖoe Ɖe Amewo 3 Ðoe Kplikpaa Be Nàgana Ta O


GBE BUBU Albanian Arabic Armenian (West) Bicol Brazil Tokunɔgbe Bulgarian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Colombia Tokunɔgbe Croatian Czech Danish Dutch Estonian Eŋlisi Eʋegbe Finnish Franse Ga Georgian German Greek Greenlandic Haitian Creole Hiligaynon Hungarian Igbo Iloko Indonesian Italian Italy Tokunɔgbe Japanese Kirghiz Korea Tokunɔgbe Korean Latvian Lithuanian Malagasy Malayalam Mizo Moore Myanmar Norwegian Ossetian Papiamento (Aruba) Papiamento (Curaçao) Persian Polish Portuguese Rarotongan Romanian Russia Tokunɔgbe Samoan Sepedi Setswana Seychelles Creole Shona Silozi Sinhala Slovak Slovenian Spanish Sranantongo Swahili Swedish Tagalog Tatar Thai Tsonga Turkish Ukrainian Urdu Venda Vietnamese\nESIME Israel-viwo ƒu asaɖa anyi ɖe Moab-tagba le ƒe 1473 D.M.Ŋ. me la, dzi anya dzɔ wo esime wose nya siawo be: “Midzra mɔ dzi nuɖuɖu ɖo, elabena ŋkeke etɔ̃ megbe la miele Yordan sia tso ge ayi aɖaxɔ anyigba, si Yehowa, mia Mawu be, yeatsɔ na mi wòanye mia tɔ la.” (Yosua 1:11) Woƒe ƒe 40 gbedzi mɔzɔzɔa awu enu kpuie.\nƑe 20 aɖewo megbe la, ŋgɔnɔla Yosua tsi tre ɖe Kanaan-nyigbaa dzi hegblɔ na Israel ƒe ame tsitsiwo bena: “Kpɔ ɖa, mema dukɔ kpɔtɔe siawo ƒe anyigba na miaƒe toawo tso Yordan nu kple dukɔ, siwo katã metsrɔ̃ la gbɔ, vaseɖe ƒu gã la nu le ɣetoɖoƒe. Yehowa, mia Mawu la ŋutɔ ate wo ɖa le mia ŋgɔ, eye wòanyã wo ɖa le mia ŋgɔ, be miaxɔ woƒe anyigba, abe alesi Yehowa, mia Mawu la, do ŋugbe na mi ene.”—Yosua 23:4, 5.\nYosua ƒe agbalẽ si Yosua ŋlɔ le ƒe 1450 D.M.Ŋ. me la nye nusiwo dzɔ le ƒe 22 mawo me ŋuti nuŋlɔɖi lédzinamewo. Esi míeɖo xexe yeye si ƒe ŋugbe wodo la ƒe agbo nu la, míaƒe nɔnɔmea sɔ kple Israel-vi siwo nɔ klalo be yewoaxɔ Ŋugbedodonyigbaa wòazu wotɔ la tɔ. Le esia ta, mina míatsɔ didi vevie adzro Yosua ƒe agbalẽa me.—Hebritɔwo 4:12.\nWOÐO TA “YERIXO TAGBA”\nDɔ gã kae nye si Yosua xɔ esime Yehowa gblɔ nɛ be: “Nye dɔla Mose ku, eyata tsi tre, eye mia kple dukɔ blibo la miatso Yordan sia ayi anyigba, si mebe, mana Israel-viwo la dzi”! (Yosua 1:2) Yosua akplɔ dukɔ si me ame miliɔn geɖe le la ayi Ŋugbedodonyigbaa dzi. Be wòatsɔ dzra ɖo ɖe esia ŋu la, edɔ ŋkutsala eve ɖo ɖe Yerixo—si nye du si dzi wòle be woaɖu gbã. Du ma mee Raxab si nye gbolo, amesi se nu tso nukunu si Yehowa wɔ na eƒe amewo ŋu, la nɔ. Ekpɔ ŋkutsalawo ta hena kpekpeɖeŋu wo eye woawo hã do ŋugbe nɛ be atsi agbe.\nEsi ŋkutsalawo trɔ gbɔ la, Yosua kple eƒe amewo dzra ɖo be yewoatso Yordan-tɔsisia. Togbɔ be tɔa ɖɔ gbagba hã la, tɔsisia medo kplamatse aɖeke wo kura o, elabena Yehowa na tsi si si tso dzigbe gome gbɔna la mli kɔ ɖe afi ɖeka abe ɖee woxee ene eye tsi si si yina anyigbe gome la si yi ɖe Ƒukukua me. Le Yordan-tɔsisia tsotso vɔ megbe la, Israel-viawo ƒu asaɖa anyi ɖe Gilgal, le Yerixo gbɔ. Ŋkeke ene megbe, le Abib ƒe ŋkeke 14 lia ƒe fiẽ me la, woɖu Ŋutitotoŋkekenyui la le Yerixo-tagba. (Yosua 5:10) Le ŋufɔke la, wote anyigba ma dzi agblemenuwo ɖuɖu, elabena mana la dzudzɔ dzadza na wo. Ɣeyiɣi sia mee Yosua tso aʋa na ŋutsuvi siwo katã wodzi le gbeadzi la.\n2:4, 5—Nukatae Raxab ble fia la ƒe ame siwo le ŋkutsalawo dim? Raxab de eƒe agbe afɔku me tsɔ kpɔ ŋkutsalawo tae elabena eva xɔ Yehowa dzi se. Eyata, egbe be yemagblɔ afisi ŋkutsalawo le la na amesiwo le didim be yewoawɔ nu vevi Mawu ƒe amewo la o. (Mateo 7:6; 21:23-27; Yohanes 7:3-10) Le nyateƒe me la, ‘wotso dzɔdzɔenyenye ƒe afia’ na Raxab ɖe eƒe ‘dɔwɔwɔwo,’ si me fia la ƒe dɔgbedelawo beble hã le, ta.—Yakobo 2:24-26.\n5:14, 15—Amekae nye “Yehowa ƒe aʋafia”? Aʋafia si va do ŋusẽ Yosua esime wote Ŋugbedodonyigba la dzi dzedze la mate ŋu anye ame bubu aɖeke wu “Nya la”—si nye Yesu Kristo do ŋgɔ na eƒe amegbetɔ zuzu—o. (Yohanes 1:1; Daniel 10:13) Aleke wòdoa ŋusẽ ame enye si be kakaɖedzi nanɔ ame si be Yesu Kristo si wotsɔ ŋutikɔkɔe na la li kple Mawu ƒe amewo egbea esi wole gbɔgbɔmeʋa wɔm!\n1:7-9. Biblia xexlẽ gbesiagbe, ŋugbledede le nusi wògblɔ ŋu ɣesiaɣi, kple nusi míesrɔ̃ la tsɔtsɔ de dɔwɔna me le vevie hena dzidzedzekpɔkpɔ le gbɔgbɔmedɔwo wɔwɔ me.\n1:11. Yosua gblɔ na dukɔa be woadzra mɔ dzi nuɖuɖu ɖo ke womaganɔ anyi ade asi ata me anɔ Mawu sinu kpɔm be wòana yewo o. Nenema ke aɖaŋu si Yesu ɖo be mía dzudzɔ dzimaɖitsitsi ɖe agbemenuhiahiãwo ŋu, tsɔ kpe ɖe ŋugbe si wòdo be “woatsɔ nusiawo katã akpe ɖe eŋuti na mi” la mefia be míagawɔ naneke atsɔ akpe ɖe mía ɖokui ŋu o.—Mateo 6:25, 33.\n2:4-13. Esi Raxab se nu tso nu dzɔtsu siwo Yehowa wɔ ŋu hekpɔe be ɣeyiɣia nye vɔ̃ la, etso nya me be yeawɔ ɖeka kple esubɔlawo. Ne ɣeyiɣi aɖee nye esia si nèle Biblia srɔ̃m eye nèva kpɔe dze sii be míele “ŋkeke mamlɛawo” me la, ɖe mele be nàtso nya me be yeasubɔ Mawu oa?—Timoteo II, 3:1.\n3:15. Esi nyatakaka si ŋkutsala siwo wodɔ ɖo ɖe Yerixo tsɔ gbɔe la de ame dzi ta la, Yosua wɔ nu enumake, eye melala be Yordan tɔsisia namie hafi o. Le nusiwo ku ɖe tadedeagu vavãtɔ ŋu me la, ele be míawɔ nu dzinɔameƒotɔe ke menye be míahe megbelele ɖaseɖe esime nɔnɔmeawo naka ɖe eme hafi o.\n4:4-8, 20-24. Kpe 12 siwo wofɔ tso Yordan tɔsisia me la anye ŋkuɖodzikpewo na Israel. Nenema kee nusiwo Yehowa wɔ tsɔ ɖe eƒe amewo tso eƒe futɔwo si me le egbeŋkekeawo me hã nye nusi ɖoa ŋku edzi na wo be eli kpli wo.\nELE AƲADZIÐUÐU DZI\n“Wodo” Yerixo du la “ƒe agbowo . . . eye ame aɖeke mete ŋu do alo va me o.” (Yosua 6:1) Aleke woawɔ axɔ dua? Yehowa na aɖaŋu Yosua. Eteƒe medidi o gliawo mu eye dua tsrɔ̃. Raxab kple eƒe aƒea ko tae wokpɔ.\nDu si dzi woɖu kplɔ Yerixo ɖoe nye Ai fiadu la. Ŋkutsala siwo wodɔ ɖo ɖe afima la va gblɔ be ame ʋɛ aɖewo koe le dua me, eyata mahiã be woatsɔ ame gbogbo aɖeke hafi aɖu edzi o. Ke hã, asrafo siwo ade 3,000 siwo tsɔ yi ɖadze dua dzi la si le Aitɔwo nu. Ðe susu ka ta? Yehowa menɔ kple Israel-viawo o. Axan si tso Yuda-toa me la wɔ nuvɔ̃ esime wodze Yerixo dzi. Esi wokpɔ nyaa gbɔ vɔ megbe la, Yosua ho ɖe Ai ŋu ake. Esi wònye be woɖu Israel-viawo dzi va yi ta la, Ai fia di vevie be yeakpe aʋa kpli wo ake. Gake Yosua zã aɖaŋu aɖe, si trɔ Aitɔwo ƒe kaka ɖe wo ɖokui dzi fũ akpa la to emee, eye Yosua xɔ dua.\nGibeon ‘du la lolo—elolo wu Ai, eye eme ŋutsuwo katã nye kalẽtɔwo.’ (Yosua 10:2) Gake esi Gibeontɔwo se be Israel ɖu Yerixo kple Ai dzi dzidzedzetɔe la, woble Yosua wòbla ŋutifafa ƒe nu kpli wo. Dukɔ siwo ƒo xlã wo la bu nuwɔna sia be ena yewomele dedie o. Woƒe fia atɔ̃ wɔ ɖeka dze Gibeon dzi. Israel xɔ na Gibeontɔwo heɖu wo dzi dzelawo dzi gbidii. Du bubu siwo dzi Israel ɖu le Yosua ƒe kpɔkplɔ te la dometɔ aɖewoe nye du siwo le anyiehe kple ɣetoɖoƒe, kpakple fiawo ƒe ƒuƒoƒo siwo le dziehe la. Fia siwo katã dzi woɖu le Yordan ƒe ɣetoɖoƒe kpa dzi la le 31.\n10:13—Aleke nu ɖe dzesi sia wɔ dzɔ? “Ðe nane sesẽ na Yehowa,” dziƒo kple anyigba wɔla la? (Mose I, 18:14) Ne Yehowa lɔ̃ la, ate ŋu atrɔ asi le anyigbaa ƒe zɔzɔme ŋu ale be wòadze na anyigba dzi tɔwo abe ɖee ɣea kple ɣletia megale zɔzɔm o ene. Alo ate ŋu ana anyigba kple ɣletia nayi edzi anɔ zɔzɔm gake wòatrɔ keklẽ si tso ɣea kple ɣletia gbɔ bene kekeli si tso nukeklẽ eve siawo gbɔ la nayi edzi aklẽ ɖe anyigba dzi. Aleke kee wòɖadzɔe o, “ŋkeke aɖeke medo ŋgɔ nɛ alo va le emegbe de esia nu” le amegbetɔwo ƒe ŋutinya me o.—Yosua 10:14.\n10:13—Agbalẽ kae nye ame dzɔdzɔewo ƒe agbalẽ (alo Yasa NW)? Wogayɔ agbalẽ sia ŋkɔ ake le Samuel II, 1:18, wòku ɖe hakpanya aɖe si woyɔ be “aŋutrɔdaha la”—si nye konyifaha aɖe si wokpa na Israel-fia Saul kple via Yonatan—ŋu. Blemanudzɔdzɔwo ŋuti hawo kple hakpanyawoe anya nɔ agbalẽa me eye anɔ eme be Hebritɔwo nyae nyuie.\n6:26; 9:22, 23. Fiƒodenya si Yosua gblɔ le Yerixo tsrɔ̃ɣi la va eme le ƒe 500 megbe. (Fiawo I, 16:34) Fi si Noa ƒo de tɔgbuiyɔvia Kanaan la va eme esime Gibeontɔwo va zu kluviwo. (Mose I, 9:25, 26) Yehowa ƒe nyawo vaa eme godoo.\n7:20-25. Ame aɖewo abu Axan ƒe fififia nu tsɛe, ɖewohĩ abui be magblẽ naneke le ame aɖeke ŋu o. Nenema ke woabu fi suesuewo fifi kple Biblia ƒe se siwo dze abe nu tsɛwo ene la dzi dadae. Gake ele be míawo ya míanɔ abe Yosua ene le alesi míaɖoe kplikpaa be míagbe nu le nugbegblẽ alo agbegbegblẽnɔnɔ ƒe nyaƒoɖeamenuwo gbɔ me.\n9:15, 26, 27. Ele be míabu ɖoɖo siwo míewɔna la ŋkubiãnyawo eye míawɔ ɖe míaƒe nyawo dzi.\nYOSUA DZE EƑE DƆ GÃ MAMLƐTƆA GƆME\nYosua si tsi ŋutɔ—yina ƒe 90 xɔ ge—la dze anyigba la mama gɔme. Enye dɔ gã aɖe nyateƒe! Ruben kple Gad ƒe toawo kpakple Manase ƒe toa ƒe afã xɔ woƒe anyigbawo xoxo le Yordan ƒe ɣedzeƒe kpa dzi. Emegbe wodzidze nu ɖe anyigba dzi na to memlɛawo le ɣetoɖoƒe kpa dzi.\nWotu avɔgbadɔa ɖe Silo le Efrayim ƒe nutoa me. Kaleb xɔ Xebron du la, eye Yosua xɔ Timnat-Serax. Wona du 48 Lewi-viawo, si me sitsoƒedu 6 nɔ. Esime aʋawɔla siwo tso Ruben, Gad, kple Manase ƒe to afã me trɔ yina woƒe anyigbaa dzi le Yordan ƒe ɣedzeƒe gome la, woɖi vɔsamlekpui “gã nyui aɖe.” (Yosua 22:10) To siwo le Yordan ƒe ɣetoɖoƒe kpa dzi la bu nuwɔna sia be enye xɔsegbegbe ƒe nɔnɔme aɖe, eye towo dome ʋa aɖe de dzɔdzɔge kloe, gake esi wonɔ anyi ɖe eŋu gblɔe la, womegaxa kɔ ʋu ɖi o.\nEsi Yosua nɔ Timnat-Serax hena ɣeyiɣi aɖe la, eyɔ ame tsitsiawo, ƒome ƒe tawo, ʋɔnudrɔ̃lawo, kple Israel-megãwo ƒo ƒui hexlɔ̃ nu wo be woalé dzi ɖe ƒo ahayi edzi awɔ nuteƒe na Yehowa. Emegbe Yosua ƒo Israel ƒe toawo katã nu ƒu ɖe Sixem. Le afima la, egbugbɔ ɖo ŋku alesi Yehowa wɔ nui tso Abraham ŋɔli ke la dzi na wo, eye wògaxlɔ̃ nu wo ake be ‘woavɔ̃ Yehowa, eye woasubɔe le nuteƒewɔwɔ kple nyateƒe me.’ Nya la ʋã ameawo si na woɖo eŋu be: “Yehowa, mía Mawu la, míasubɔ, eye eƒe gbe ko míase!” (Yosua 24:14, 15, 24) Le nusiawo megbe la, Yosua nɔ gbɔdzɔgbɔdzɔm vaseɖe esime wòku le ƒe 110 xɔxɔ me.\n13:1—Ðe esia metsi tre ɖe nusi wogblɔ ɖe Yosua 11:23 ŋu oa? Ao, elabena Ŋugbedodonyigbaa xɔxɔ nɔ go eve me: aʋa si dukɔa wɔ tsɔ ɖu Kanaan fia 31-awo dzi, si xɔ ŋusẽ le Kanaantɔwo si, kpakple aʋa siwo toawo dometɔ ɖesiaɖe wɔ tsɔ xɔ anyigbaa wòzu wotɔ keŋkeŋ. (Yosua 17:14-18; 18:3) Togbɔ be Israel-viwo mete ŋu nya Kanaantɔwo ɖa le anyigbaa dzi keŋkeŋ o hã la, amesiwo susɔ la menye ŋɔdzi na Israel o. (Yosua 16:10; 17:12) Yosua 21:44 gblɔ be: “Yehowa na wokpɔ gbɔdzɔe le afisiafi.”\n24:2—Ðe Abraham fofo, Tarax, nye trɔ̃subɔlaa? Le gɔmedzedzea me la, Tarax menye Yehowa Mawu subɔla o. Anɔ eme be dzinumawu si ŋkɔe nye Sin—si nye mawunɔ xɔŋkɔ aɖe le Ur—lae wòsubɔna. Le Yudatɔwo ƒe xotutu nu la, Tarax anya nye legbawo lila gɔ̃ hã. Gake, esime Abraham wɔ ɖe Mawu ƒe se dzi ʋu tso Ur la, Tarax kplɔe ɖo yi Haran.—Mose I, 11:31.\n14:10-13. Togbɔ be Kaleb xɔ ƒe 85 hã la, ebia be yeaxɔ dɔ sesẽ si nye be yeanya amesiwo le Hebron nutoa me ɖa. Enakitɔwo—siwo dzɔatsu ŋutɔ—lae nɔ afima. Le Yehowa ƒe kpekpeɖeŋu me la, aʋawɔla bibi sia ɖu dzi, eye Hebron va zu sitsoƒedu. (Yosua 15:13-19; 21:11-13) Kaleb ƒe kpɔɖeŋua de dzi ƒo na mí be míagasi le teokrasidɔ sesẽwo nu o.\n22:9-12, 21-33. Ele be míakpɔ nyuie be míaƒo asa na susu manyomanyowo bubu ɖe amewo ƒe wɔnawo ŋu.\nEsi Yosua ku amegãɖeɖi la, egblɔ na Israel-metsitsiwo bena: “Nya aɖeke meto le nya nyui, siwo katã Yehowa, mia Mawu la, gblɔ na mi la me o, wo katã va me na mi.” (Yosua 23:14) Aleke Yosua ƒe nuŋlɔɖia ɖe esia fia wòdze nyuie enye si!\nApostolo Paulo ŋlɔ bena: “Nusi ke woŋlɔ ɖi tsã la, woŋlɔe le míaƒe nufiafia ta, bene míatsɔ ŋɔŋlɔawo ƒe dzidodo kple akɔfafa akpɔ mɔkpɔkpɔ.” (Romatɔwo 15:4) Kakaɖedzi ate ŋu anɔ mía si bena mɔkpɔkpɔ si le mía si ɖe Mawu ƒe ŋugbedodowo ŋu la menye dzodzro o. Ŋugbedodoawo dometɔ aɖeke mado kpo eme vava o; wo katã ava eme.\nYosua xlɔ̃ nu Israel be ‘wòavɔ̃ Yehowa ahasubɔe’\nÈnya nusitae wobu dzɔdzɔenyenye na Raxab gbolo la ɖoa?\nNuto siwo dzi woɖu le Yosua ƒe kpɔkplɔ te\nAxan ƒe fififia menye nuvɔ̃ sue o—ehe afɔku gãwo vɛ\n“Le xɔse me Yerixo ŋu gliwo mu dze anyi.”—Hebritɔwo 11:30\nƉoe Ɖe Amewo Ɖoe Ɖe Amewo Nya Vevi Siwo Tso Yosua ƒe Agbalẽ Me\nw04 12/1 axa 8-12


Luka 14 - Holy Bible [Ewe Bible 1913] - (Luk 14)\nEye wòva ve me, esi wòyi ɖe farisitɔwo ƒe amegãwo dometɔ ɖeka ƒe me le Sabat dzi, be yeaɖu abolo la, wole ŋudzɔ ne.\nEye kpɔ ɖa, ame tetea ɖe le eƒe ŋku me.\nEye Yesu xa dzi gblo na sefialawo kple farisitɔwo bena: Woɖe mo be, woada gbe le Sabat dzi loo, alo womeɖe mɔ o mahã? Ke woawo la wozi kpi.\nEye esi wòde asi eŋu la, eda gbe le eŋu, eye wòdo mɔe.\nEye wògblɔ na woawo bena: Ameka le mia dome, ne via alo eƒe nyi ge ɖe vudo me la, maɖee le eme enumake le Sabat ŋkeke dzi o mahã?\nEye womete ŋu gaɖo nusiawo ŋu o.\nEye esi wòdze si, alesi ame kpekpeawo tia nɔƒe gbãtɔwo la, edo lo na wo gblo bena:\nNe amea ɖe kpe wò va srɔ̃ɖeƒe la, meganɔ nɔƒe gbãtɔ o; ɖewohĩ wokpe ame ŋkuta wu wò vɛ:\neye amesi kpe mia kple ame ma la, ava gblɔ na wò bena: Tsɔ nɔwòƒe na amesia, eye ekema ade asi nɔƒe mlɔetɔ tsɔtsɔ me kple ŋukpe.\nKe boŋ, ne wokpe wò la, yi ɖanɔ nɔƒe mlɔetɔ bena, ne amesi kpe wò va la, agblɔ na wò bena: Xɔ̃, te yi kplɔ̃ ta; ekema anye bubu na wò le amesiwo katã le kplɔ̃a ŋuti la, ƒe ŋku me.\nElabena amesiame, si ado eɖokui ɖe dzi la, woabɔbɔe ɖe anyi, eye amesi abɔbɔ eɖokui ɖe anyi la, woadoe ɖe dzi.\nEye wògblɔ na amesi kpee hã bena: Ne èɖo ŋdɔ- alo fiẽkplɔ̃ la, megayɔ xɔ̃wòwo alo nɔviwòwo, alo wò ƒometɔwo, alo hawòvi kesinɔtɔwo o, bena woawo hã nagakpe wò, eye woaɖo eteƒe na wò o.\nKe boŋ, ne èɖo kplɔ la, yɔ ame dahewo, nuwɔametɔwo, bunɔwo, ŋkuagbãtɔwo,\neye nazu yayrame, esi naneke mele wo si be, woaɖo eteƒe na wò o ŋuti; ke woaɖo eteƒe na wò le ame dzɔdzɔewo ƒe tsitretsitsi la me.\nEye esi kplɔ̃ ŋuti nɔlawo dometɔ ɖeka se nusiawo la, egblɔ bena: Woayra amesi aɖu abolo le mawufiaɖuƒe la me!\nEye wògblɔ nɛ bena: Amea ɖe ɖo fiẽkplɔ̃ gãa ɖe, eye wokpe ame geɖewo;\neye esi fiẽnuɖuɣi la ɖo la, edɔ eƒe dɔla la be, woagblɔ na amesiwo wokpe la bena: Miva, elabena nuawo sɔ gbe vo.\nEye ameawo katã de asi taflatsedodo me kple tame ɖeka. Gbãtɔ gblɔ ne bena: Meƒle anyigba, eye wòle vevie nam be, mayi aɖakpɔe ɖa; meɖe kuku na wò, bui taflatse nam.\nBubu gblɔ bena: Meƒle nyi eveveve teƒe atɔ̃, eye meyina be, mado woakpɔ; meɖe kuku na wò, bui taflatse nam.\nEye bubu gblɔ bena: Meɖe srɔ̃; eyata nyemate ŋu ava o.\nEye esi dɔla la trɔ va la, exlẽ nusiawo fia eƒe aƒetɔ. Tete aƒetɔ la ɖo dɔmedzoe, eye wògblɔ na eƒe ɖɔla la bena: Do go kaba yi ɖe ɖu la ƒe ablɔwo me kple kpɔdomiwo, eye nakplɔ ame dahewo kple nuwɔametɔwo kple ŋkuagbãtɔwo kple bunɔwo va afii.\nEye ɖɔla la gblɔ bena: Aƒetɔ, wowɔ se, si nède la dzi, eye gake nɔƒe gali.\nEye aƒetɔ la gblɔ na dɔla la bena: Do go yi mɔ gãwo dzi kple kpɔwo godo, eye nazi wo dzi be, woava me, bena nye aƒe la nayɔ fũ.\nElabena mele egblɔm na mi bena: Ŋutsu mawo, siwo wokpe la, dometɔa ɖeke maɖɔ nye fiẽnuɖuɖu la akpɔ o.\nEye ameha geɖewo yi kplii, eye wòtrɔ gblɔ na wo bena:\nNe amea ɖe va gbɔnye, eye melé fu fofoa kple dadaa kple srɔ̃a kple viawo kple nɔviaŋutsuwo kple nɔvianyɔnuwo, ẽ, ye ŋutɔ ƒe agbe gɔ̃ hã o la, mate ŋu anye nye nusrɔ̃la o.\nAmesi ke metsɔ eƒe atitsoga, eye wòva dze yonyeme o la, mate ŋu anye nye nusrɔ̃la o.\nMenye bena, ne eɖo egɔme anyi tso, eye mete ŋu wu enu o la, ne amesiwo katã kpɔe la, nade asi fewuɖuɖu me le eŋuti o,\nagblɔ bena: Amesia de asi matutu me, eye mete ŋu wu enu o.\nAlo fia ka li, si, ne eyina aʋa kpe ge kple fia bubu la, mabɔbɔ nɔ anyi, eye woade adaŋu, ne ate ŋu atsɔ akpe ewo akpe amesi tsɔ akpe blaave gbɔna edzi dze ge la, o mahã?\nKe ne mele nenema o la, adɔ dɔlawo aɖo ɖe amesi le mɔ dzi ʋĩ gbɔna la gbɔ, be wòabia tomefafa.\nAzɔ nenema ke mia dome amesiame, si megbe nusiwo katã le esi la o la, mate ŋu anye nye nusrɔ̃la o.\nDze la, nu nyui ye; ke ne dze hã bu eƒe vivi la, nuka woatsɔ ado vivi nɛ mahã?\nMenyo na anyigba alo na aɖukpo dzi hã o; ɖeko woatsɔe aƒu gbe. Amesi to senu li ne la, nesee.


Yesu Kɔ Gbedoxɔ La Ŋu (Yohanes 2:13-25) | Biblia Me Ŋutinya\nYESU medo dziku le afisia vevie ŋutɔ oa? Ènya nusitae wòdo dziku nenema ɖoa? Elabena amesiawo, siwo le Mawu ƒe gbedoxɔ me le Yerusalem la nye ŋuklẽlawo. Wole agbagba dzem be yewoakpɔ ga geɖe tso amesiwo va Mawu subɔ ge le afisia la si.\nÈkpɔ nyiviwo kple alẽwo kpakple akpakpa mawo katã? Amesiawo le lã siawo dzram le keke gbedoxɔa me le afisia. Ènya nusitaea? Elabena Israel-viwo hiã na lãwo kple xewo be woatsɔ asa vɔe na Mawu.\nMawu ƒe se la gblɔ be ne Israel-vi aɖe wɔ nuvɔ̃ la, ele be wòasa vɔ na Mawu. Gake ɣeyiɣi bubuwo hã li esi me wòle be Israel-viwo nasa vɔ. Gake afikae Israel-vi ate ŋu akpɔ xewo kple lãwo le atsɔ sa vɔe na Mawu?\nXewo kple lãwo nɔ Israel-vi aɖewo si. Eyata wote ŋu tsɔ esiawo sa vɔe. Gake lãwo alo xewo mele Israel-vi geɖe si o. Eye ame aɖewo le adzɔge ʋĩ tso Yerusalem gbɔ, eyata womete ŋu tsɔ woƒe lãwo ƒe ɖe va gbedoxɔa mee o. Eyata ameawo tsɔ lãwo alo xe, siwo hiã na wo la va afisiae. Gake amesiawo dzra nuawo woxɔ asi akpa. Wonɔ ameawo bam. Hekpe ɖe eŋu la, mele be woanɔ nu dzram le keke Mawu ƒe gbedoxɔ me afisia o.\nEsiae ve dɔme na Yesu. Eyata wòmu ameawo ƒe kplɔ̃, siwo dzi ga le la, eye woƒe gawo kaka. Azɔ hã la, etsɔ ka wɔ ameƒotie eye wònyã lãwo katã ɖa le gbedoxɔa me. Eɖe gbe na amesiwo le akpakpawo dzram la be: ‘Mitsɔ wo do goe le afisia! Migatsɔ Fofonye ƒe aƒe la wɔ gadiƒee o.’\nYesu yomedzela aɖewo le egbɔ le Yerusalem-gbedoxɔa me afisia. Esi wokpɔ nusi wɔm Yesu le la, ewɔ nuku na wo. Tete woɖo ŋku Biblia ƒe akpa aɖe dzi afisi wogblɔ le Mawu ƒe Vi la ŋuti le be: ‘Lɔlɔ̃ na Mawu ƒe aƒe la axɔ dzo le eme.’\nEsime Yesu de Ŋutitotoa ɖuƒe le Yerusalem la, ewɔ nukunu geɖe. Emegbe la, Yesu dzo le Yudea, eye wòdze eƒe mɔzɔzɔ gɔme hetrɔ yi Galilea. Gake esi wòyina la, eyi ɖato Samaria-nuto me. Na míakpɔ nusi dzɔ le afima la ɖa.\nMawu ƒe Sea ɖe mɔ be amewo naƒle lãwo le Yerusalem hena vɔsasa. Ke nu ka tae dɔme ve Yesu ɖe gbedoxɔa me asitsalawo ŋu?\nƉoe Ɖe Amewo Ɖoe Ɖe Amewo Yesu Kɔ Gbedoxɔ La Ŋu


amesi nye teƒe ŋutikɔkɔe ƒe keklẽ kple eƒe mawunyenye ƒe nɔnɔme, eye wòtsɔa eƒe ŋusẽ ƒe nya léa nuwo katã ɖe asi: eye esi wòwu miaƒe nuvɔ̃wo ƒe kɔklɔɖa nu va la, ebɔbɔ nɔ anyi ɖe gãnyenye ƒe nuɖusi me le dziƒo;\nEyata ètri akɔ, Yehowa Mawu, elabena amea ɖeke mede nuwò o, eye mawu bubua ɖeke mexe ɖe ŋuwò o, abe alesi míesee kple to pɛpɛpɛ ene.\nKe esiae nye agbe mavɔ la bena, woanya wò, Mawu vavã ɖeka la, kple Yesu Kristo, si nèdɔ ɖa la.\nElabena Aƒetɔ, wò dɔme nyo, eye nèlɔ̃a tsɔtsɔke; amenuveve bɔ ɖe asiwò na amesiwo katã yɔa wò la.\nYesu Kristo ƒe nyaɖeɖefia, si Mawu tsɔ nɛ, be wòafia nusiwo lava ve me kaba la, eƒe dɔlawo la, enye esi; eye wòto eƒe mawudɔla, si wòdɔ ɖa la, dzi heɖe wo me fia eƒe dɔla Yohanes,\nNyee nye Alfa kple Omega, gbãtɔ kple mlɔetɔ, gɔmedzedze kple nuwuwu:\n Eye esi mekpɔe la, medze anyi ɖe eƒe afɔ nu abe ame kuku ene. Eye wòda eƒe nuɖusi ɖe dzinye gblɔ bena: Megavɔ̃ o, nyee nye gbãtɔ kple mlɔetɔ kple amesi le agbe, meku, eye kpɔ ɖa, mele agbe tso mavɔ me yi ɖe mavɔ me, eye ku kple tsiẽƒe safuiwo le asinye.\n Mia kple Fofonye la ɖekae míele. Tete la Yudatɔwo gafɔ kpewo, bena yewoaƒui. Yesu ɖo ŋu na wo bena; Dɔwɔwɔ nyui geɖewo mefia mi tso Fofonye gbɔ; dɔwɔwɔwo dome ka ta miele kpe fɔ ge aƒum ɖo mahã? Yudatɔwo ɖo ŋu nɛ bena: Menye dɔwɔwɔ nyuiwo ŋuti miele kpe ƒu ge wò ɖo o, ke boŋ le busubɔbɔ ŋuti; elabena ame nènye, eye nèwɔ ɖokuiwò Mawui.


2 Petro 3 | Biblia Le Internet Dzi | Xexe Yeye Gɔmeɖeɖe (1984)\n3 Lɔlɔ̃tɔwo, esiae nye agbalẽ evelia si ŋlɔm mele ɖo ɖe mi fifia, si me mele miaƒe nuŋububu ƒe ŋutetewo nyɔm le, to ŋkuɖodzinya siawo dzi, abe ale si mewɔe le agbalẽ gbãtɔ me ene, 2 be miaɖo ŋku nya siwo nyagblɔɖila kɔkɔeawo gblɔ do ŋgɔ, kpakple Aƒetɔ kple Ðela la ƒe se si wòna to miaƒe apostolowo dzi la dzi. 3 Elabena gbã la, mienya esia be, le ŋkeke mamlɛawo me la, fewuɖulawo ava kple woƒe fewuɖuɖu, eye woawɔ nu le woawo ŋutɔwo ƒe nudzodzrowo nu, 4 ahanɔ gbɔgblɔm be: “Afi ka eƒe anyinɔnɔ sia si ŋugbe wodo la le? Kpɔ ɖa, tso ŋkeke si dzi mía tɔgbuiwo dɔ alɔ̃ le ku me la, nuwo katã le edzi yim abe ale si tututu ko wonɔ tso nuwɔwɔ ƒe gɔmedzedze la ene.” 5 Elabena womete ŋu de dzesi nyateƒenya sia o, le esi wodii nenema ta: be to Mawu ƒe nya la dzi la, dziƒowo nɔ anyi tso blema, eye anyigba hã do tso tsi me, eye tsi ƒo xlãe; 6 eye nu siawoe wotsɔ tsrɔ̃ xexe si nɔ anyi ɣemaɣi esime tsi ɖee. 7 Gake to nya ma ke dzi la, wodzra fifi dziƒo kple anyigba ɖo ɖi na dzo, eye wole wo ɖom ɖi na ame mavɔ̃mawuwo ƒe ʋɔnudɔdrɔ̃ kple tsɔtsrɔ̃ ƒe ŋkeke la. 8 Ke hã, lɔlɔ̃tɔwo, migana miaƒe susu nadzo le nyateƒenya sia dzi o: ŋkeke ɖeka le Yehowa gbɔ abe ƒe akpe ɖeka ene, eye ƒe akpe ɖeka abe ŋkeke ɖeka ene. 9 Yehowa mele wɔwɔm blewu le eƒe ŋugbedodo la ŋu abe ale si ame aɖewo se blewuwɔwɔ gɔme ene o, ke boŋ egbɔa dzi ɖi na mi, elabena medi be ame aɖeke natsrɔ̃ o, ke boŋ edi be amewo katã naɖo dzimetɔtrɔ gbɔ. 10 Ke hã, Yehowa ƒe ŋkeke la ava abe fiafitɔ ene, si me dziƒowo nu ava yi kple gbeɖiɖi sesẽ, gake wo me nuawo, siwo xɔ dzo gbãgbãgbã la alolõ, eye anyigba kple dɔwɔwɔ siwo le eme la adze ƒãa. 11 Esi woalolõ nu siawo katã ta la, ame ka ƒomeviwo ye nye esi wòle be mianye le agbenɔnɔ kɔkɔe me nuwɔnawo kple dɔwɔna siwo me ɖokuitsɔtsɔ na Mawu dzena le me, 12 eye mialala, eye miaƒe susu nanɔ Yehowa ƒe ŋkeke la ƒe vava ŋu,* esime woalolõ dziƒowo le dzo me, eye wo me nuwo, siwo xɔ dzo gbãgbãgbã la, alolõ! 13 Gake míele dziƒo yeye kple anyigba yeye, siwo me dzɔdzɔenyenye anɔ la, lalam le eƒe ŋugbedodo la nu. 14 Eya ta lɔlɔ̃tɔwo, esi miele nu siawo lalam ta la, miwɔ miaƒe ŋutete ɖe sia ɖe be wòakpɔ mi mlɔeba ɖimaƒomaƒoe kple mokaka manɔŋui le ŋutifafa me. 15 Eye mibu mía Aƒetɔ ƒe dzigbɔɖi la be enye xɔxɔ, abe ale si mía nɔvi lɔlɔ̃tɔ Paulo hã ŋlɔ na mi le nunya si wonae la nu ene, 16 esi wòƒoa nu tso nu siawo ŋu abe ale si wòwɔna le eƒe agbalẽwo katã me ene. Gake le wo me la, nanewo gɔme sese sesẽ, siwo ame masrɔ̃nuwo kple ame malikewo le gbo trɔmee, abe ale si wowɔ Ŋɔŋlɔ bubuawo ke ene, hena woawo ŋutɔwo ƒe tsɔtsrɔ̃. 17 Eya ta nɔvi lɔlɔ̃tɔwo, esi mienya nu siawo do ŋgɔ ta la, minɔ ŋudzɔ, be sedzidalawo ƒe vodada nagakplɔ mi atrae kpe ɖe wo ŋu, be miadze anyi le miaƒe tenɔnɔ sesĩ la me o. 18 Ao, ke boŋ miyi edzi miatsi le mía Aƒetɔ kple Ðela Yesu Kristo ƒe amenuveve kple sidzedze la me. Eya tɔ nanye ŋutikɔkɔe fifia yi ɖase mavɔmavɔ ƒe ŋkeke la dzi.\n^ Le Helagbe me la, nya ‘parousia,’ si fia “anyinɔnɔ” ye dze le afi sia. Efia ɣeyiɣi ƒe didime aɖe, eye nu siwo dzɔ le ɣeyiɣi ma me dzie wonɔa te ɖo nyana. Kpɔ Nya Bubuwo, Akpa 5 lia.


Mateo 19 | Biblia Le Internet Dzi | Xexe Yeye Gɔmeɖeɖe (1984)\n19 Azɔ esi Yesu wu nya siawo nu la, edzo le Galilea, eye wòva Yudea ƒe liƒowo dzi le Yordan godo. 2 Ameha geɖewo hã dze eyome, eye wòda gbe le wo ŋu le afi ma. 3 Eye Farisitɔwo va egbɔ kple susu be yewoatee kpɔ, eye wobiae be: “Ðe se ɖe mɔ na ŋutsu be wòagbe srɔ̃a le nya sia nya taa?” 4 Eɖo eŋu gblɔ be: “Ðe miexlẽe kpɔ be ame si wɔ ame tso gɔmedzedzea me la, atsu kple asi wòwɔ woe, 5 eye wògblɔ be, ‘Le esia ta ŋutsu agblẽ fofoa kple dadaa ɖi, eye wòalé ɖe srɔ̃a ŋu, eye woa kple eve la woazu ŋutilã ɖeka’ oa? 6 Eya ta womeganye eve o, ke boŋ ŋutilã ɖeka. Eya ŋuti nu si Mawu bla ɖekae la, ame aɖeke negama eme o.” 7 Wogblɔ nɛ be: “Ke nu ka tae Mose de se be woate ŋu ana srɔ̃gbegbalẽ nyɔnua ahagbee?” 8 Egblɔ na wo be: “Miaƒe dzimesesẽ tae Mose ɖe mɔ na mi be miagbe mia srɔ̃wo ɖo, gake menye nenemae wònɔ tso gɔmedzedzea me o. 9 Mele egblɔm na mi be ame sia ame si gbe srɔ̃a, ne menye le agbe gbegblẽ nɔnɔ ta o, eye wòɖe bubu la, ewɔ ahasi.” 10 Nusrɔ̃lawo gblɔ nɛ be: “Ne aleae ŋutsu kple srɔ̃a dome nya le la, ekema manyo be woaɖe srɔ̃ o ɖe!” 11 Egblɔ na wo be: “Menye amewo katãe tea ŋu wɔna ɖe nya sia dzi o, negbe ame siwo si nunana ma le la ko. 12 Elabena ame tata aɖewo li, siwo wodzi nenema tso wo dada ƒe dɔ me ke, eye ame tata aɖewo li, siwo amewoe ta wo, eye ame tata aɖewo li, siwo wɔ wo ɖokuiwo ame tatawoe le dziƒofiaɖuƒe la ta. Ame si ate ŋui la, newɔe.” 13 Azɔ wokplɔ ɖevi suewo va egbɔ, be wòada asi ɖe wo dzi ahado gbe ɖa ɖe wo ta, ke nusrɔ̃lawo blu ɖe wo ta. 14 Gake Yesu gblɔ be: “Migaɖe fu na ɖevi sueawo o, eye midzudzɔ mɔxexe na wo be woagava gbɔnye o, elabena ame siawo ƒomevi tɔe nye dziƒofiaɖuƒe la.” 15 Eye wòda eƒe asiwo ɖe wo dzi, eye wòdzo le afi ma. 16 Eye kpɔ ɖa! Ame aɖe va egbɔ gblɔ be: “Nufiala, nu nyui kae wòle be mawɔ be manyi agbe mavɔ dome?” 17 Egblɔ nɛ be: “Nu ka tae nèle nya biamem tso nu si nye nyui ŋu? Ame nyui ɖeka koe li. Gake ne èdi be yeage ɖe agbe la me la, yi edzi nànɔ seawo dzi wɔm.” 18 Ebiae be: “Kawo?” Yesu ɖo eŋu nɛ be: “Woawoe nye: Mele be nàwu ame o, Mele be nàwɔ ahasi o, Mele be nàfi fi o, Mele be nàɖi aʋatsoɖase o, 19 Bu fofowò kple dawò, eye, Ele be nàlɔ̃ hawòvi abe wò ŋutɔ ɖokuiwò ene.” 20 Ðekakpui la gblɔ nɛ be: “Mewɔa nu siawo katã; nu kae gasusɔ mawɔ?” 21 Yesu gblɔ nɛ be: “Ne èdi be yeanɔ blibo la, yi nàdzra nu siwo le asiwò, eye nàtsɔ wo ana ame dahewo, eye nu xɔasiwo anɔ asiwò le dziƒo, eye va dze yonyeme.” 22 Esi ɖekakpui la se nya sia la, edzo kple nuxaxa, elabena nu geɖe le esi. 23 Eye Yesu gblɔ na eƒe nusrɔ̃lawo be: “Vavã mele egblɔm na mi be, asesẽ na kesinɔtɔ be wòage ɖe dziƒofiaɖuƒe la me. 24 Megale egblɔm na mi ake be: Ele bɔbɔe na kposɔ be wòato tɔnui ƒe do me, wu be kesinɔtɔ nage ɖe Mawu fiaɖuƒe la me.” 25 Esi nusrɔ̃lawo se nya ma la, ewɔ nuku na wo ŋutɔ, eye wogblɔ be: “Ekema ame ka gɔ̃e ate ŋu akpɔ ɖeɖe?” 26 Yesu kpɔ woƒe ŋkume dũu, eye wògblɔ na wo be: “Amegbetɔwo gbɔ la, womate ŋu awɔ esia o; ke Mawu gbɔ la, woate ŋu awɔ nu sia nu.” 27 Eye Petro ɖo eŋu gblɔ nɛ be: “Kpɔ ɖa! Míegblẽ nuwo katã ɖi, eye míedze yowòme; nu ka tututue ava nye mía tɔ gome?” 28 Yesu gblɔ na wo be: “Vavã mele egblɔm na mi be: Le nuwo gbugbɔgawɔ me, ne Amegbetɔvi la bɔbɔ nɔ anyi ɖe eƒe ŋutikɔkɔefiazikpui dzi la, mi ame siwo dze yonyeme hã miabɔbɔ anɔ anyi ɖe fiazikpui wuieve dzi adrɔ̃ ʋɔnu Israel to wuieveawo. 29 Eye ame sia ame si gblẽ aƒewo alo nɔviŋutsuwo alo nɔvinyɔnuwo alo fofo alo dada alo viwo alo agblewo ɖi le nye ŋkɔ ta la, akpɔ wo ɖe eteƒe zi gbɔ zi geɖe, eye wòanyi agbe mavɔ dome. 30 “Gake ame geɖe siwo nye gbãtɔwo la azu mlɔetɔwo, eye mlɔetɔwo azu gbãtɔwo.


Dzeɖoɖo Nyui Doa Ŋusẽ Srɔ̃ɖeɖe | Nusɔsrɔ̃\nGBE BUBU Afrikaans Albanian Amerika Tokunɔgbe Amharic Arabic Argentina Tokunɔgbe Armenian Armenian (West) Aymara Azerbaijani Azerbaijani (Cyrillic) Bicol Bislama Brazil Tokunɔgbe Bulgarian Cambodian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Colombia Tokunɔgbe Croatian Czech Dangme Danish Dutch Efik Estonian Eŋlisi Eʋegbe Finnish Franse Ga Garifuna Georgian German Greek Greenlandic Guarani Haitian Creole Hebrew Hiligaynon Hungarian Icelandic Igbo Iloko Indonesian Isoko Italian Italy Tokunɔgbe Japan Tokunɔgbe Japanese Kazakh Kikongo Kikuyu Kinyarwanda Kirghiz Kisonge Kongo Korea Tokunɔgbe Korean Kwangali Kwanyama Latvian Lingala Lithuanian Luo Malagasy Malay Maltese Maya Mazatec (Huautla) Mexico Tokunɔgbe Mixe Mizo Moore Myanmar Nahuatl (Northern Puebla) Ndebele Ndonga Nepali Ngabere Norwegian Nzema Oromo Ossetian Pangasinan Papiamento (Curaçao) Persian Polish Portuguese Punjabi Quechua (Ayacucho) Quechua (Bolivia) Rarotongan Romanian Russia Tokunɔgbe Russian Samoan Sepedi Serbian Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Spanish Sranantongo Swahili Swati Swedish Tagalog Tahitian Tatar Tetun Dili Thai Tigrinya Tiv Tsonga Turkish Twi Ukrainian Umbundu Urdu Uruund Uzbek Venda Vietnamese Waray-Waray Wayuunaiki Wolaita Xhosa Yoruba Zulu\n“Nya, si wogblɔ ɖe egblɔɣi la, sikatɔtɔŋuti wònye le klosalogba me.”—LOD. 25:11.\nAleke nugɔmesese na ame nɔewo nana srɔ̃tɔwo ƒe dzeɖoɖo nyona ɖe edzi?\nNu ka tae wòhiã be srɔ̃tɔwo nade bubu wo nɔewo ŋu?\nŊusẽ kae ɖokuibɔbɔ ate ŋu akpɔ ɖe srɔ̃ɖeɖe dzi?\n1. Aleke dzeɖoɖo nyui le vi ɖem na srɔ̃tɔ aɖewoe?\nNƆVIŊUTSU aɖe si le Canada gblɔ be: “Edzɔa dzi nam be makpɔ vovo ɖe srɔ̃nye ŋu wu ame bubu ɖe sia ɖe. Ɣesiaɣi si meɖo dze kplii la, megakpɔa dzidzɔ geɖe wu eye ne nane le vevesese dom nam hã la, edzi ɖena kpɔtɔ.” Srɔ̃ŋutsu aɖe si le Australia gblɔ be: “Ƒe 11 ye nye esia míeɖe mía nɔewo, ke hã ŋkeke ɖeka hã meva yi si nyemeɖo dze kple srɔ̃nye o. Míeka ɖe mía nɔewo dzi ale gbegbe, eye míaƒe srɔ̃ɖeɖea me sẽ. Dzeɖoɖo nyuie edziedzi koŋ gbɔe wòtso be míaƒe srɔ̃ɖeɖea va le alea.” Nɔvinyɔnu aɖe si le Costa Rica hã gblɔ be: “Dzeɖoɖo nyui na be míaƒe srɔ̃ɖeɖea ganyo ɖe edzi; ete mí ɖe Yehowa ŋu geɖe wu, ekpɔ mía ta tso tetekpɔwo me, ena míewɔ ɖeka, eye wòna míaƒe lɔlɔ̃a gasa kɔ ɖe edzi.”\n2. Nu kawoe tea ŋu nana dzeɖoɖo nyui sesẽna na srɔ̃tɔwo?\n2 Ðe wò kple srɔ̃wò mieɖoa dze wòvivia mia nua, alo ɖe dzeɖoɖo sesẽna na mia? Nyateƒee, tre eve le tsi ŋgɔ megbea wo nɔewo ŋu kaka o, eya ta nɔnɔme sesẽwo ate ŋu ado mo ɖa ɣeaɖewoɣi, elabena srɔ̃tɔawo ƒe amenyenye, nuwɔna, afi si wotso, kple woƒe dekɔnuwo to vovo. (Rom. 3:23) Gawu la, srɔ̃tɔwo dometɔ ɖe sia ɖe ƒe dzeɖomɔnu to vovo. Eya ta mewɔ nuku o be srɔ̃ɖeɖe ŋuti numekula John M. Gottman kple Nan Silver gblɔ be: “Ehiã dzideƒo, agbagbadzedze kple kutrikuku blibo hafi srɔ̃tɔwo nate ŋu ana woƒe srɔ̃ɖeɖe nali ke sesĩe.”\n3. Nu kae kpe ɖe srɔ̃tɔ geɖewo ŋu be wodo ŋusẽ woƒe srɔ̃ɖeɖe?\n3 Nyateƒee, srɔ̃ɖeɖe kpɔdzidzedze bia agbagbadzedze blibo. Gake emetsonua nyea dzidzɔ manyagblɔ. Atsu kple asi siwo lɔ̃a wo nɔewo la kpɔa dzidzɔ vavã. (Nyagb. 9:9) Bu Isak kple Rebeka ƒe srɔ̃ɖeɖe si me lɔlɔ̃ nɔ ŋu kpɔ. (1 Mose 24:67) Esi woɖe wo nɔewo ɣeyiɣi didi aɖe megbe gɔ̃ hã la, naneke meɖee fia be woƒe lɔlɔ̃ na wo nɔewo dzi ɖe kpɔtɔ o. Nenema kee wòle le srɔ̃tɔ geɖe gome egbea. Nu kae kpe ɖe wo ŋu? Wosrɔ̃ ale si woagblɔ woƒe susuwo kple seselelãmewo na wo nɔewo anukwaretɔe, gake kple tufafa, nugɔmesese, lɔlɔ̃, bubu deto kple ɖokuibɔbɔ. Abe ale si míava kpɔe ene la, nɔnɔme nyui siawoe akpe ɖe srɔ̃tɔwo ŋu be dzeɖoɖo nanɔ bɔbɔe na wo.\nMISE NU GƆME NA MIA NƆEWO\n4, 5. Aleke nunya ate ŋu akpe ɖe srɔ̃tɔwo ŋu be woase nu gɔme na wo nɔewo nyuie wu? Gblɔ eƒe kpɔɖeŋu.\n4 Lododowo 16:20 gblɔ be: “Ame si léa to ɖe nya ŋu la, eƒe asi sua nyui dzi.” Esia nye nyateƒe le srɔ̃ɖeɖe kple ƒomegbenɔnɔ gome. (Mixlẽ Lododowo 24:3.) Mawu ƒe Nya lae naa nunya kple gɔmesese si míehiã la mí. Wogblɔ na mí le 1 Mose 2:18 be Mawu wɔ nyɔnu wònye kpeɖeŋutɔ si sɔ na ŋutsua, ke mewɔe wònye etɔgbi tututu o. Esia tae ale si nyɔnuwo ɖoa dzee la to vovo na ŋutsuwo. Enye nyateƒe be ame sia ame kple eƒe nɔnɔmee, gake zi geɖe la, nyɔnuwo dina be yewoaɖe yewoƒe seselelãme afia, aƒo nu tso amewo kple amewo dome nyawo ŋu. Edzɔa dzi na wo ne woɖo dze kpli wo le lɔlɔ̃ me vividoɖeameŋutɔe, elabena esia nana wosena le wo ɖokuiwo me be wolɔ̃ yewo. To vovo na esia la, ŋutsu geɖewo medina be yewoaɖe yewoƒe seselelãme agblɔ o, ke boŋ wodina be yewoaƒo nu tso dɔwɔnawo, kuxiwo kple wo gbɔkpɔnuwo ŋu. Ŋutsuwo dina hã be woade bubu yewo ŋu.\n5 Nɔvinyɔnu aɖe si le Britain gblɔ be: “Srɔ̃nye dina be yeagblɔ ale si makpɔ kuxiwo gbɔe nam enumake esi meɖo to se nye nyawo katã vɔ o. Esia ɖea dzi le ƒonye ŋutɔ elabena nu si ko dim mele ye nye be wòaɖo tom eye wòase nu gɔme nam.” Srɔ̃ŋutsu aɖe gblɔ be: “Le míaƒe srɔ̃ɖeɖea ƒe gɔmedzedze la, medina be magblɔ srɔ̃nye ƒe kuxi ɖe sia ɖe gbɔ kpɔnu nɛ enumake. Ke hã eteƒe medidi o, meva kpɔe be nu si ko dim wònɔe nye be maɖo to ye.” (Lod. 18:13; Yak. 1:19) Srɔ̃ŋutsu nugɔmesela bua srɔ̃a ƒe seselelãmewo ŋu eye wòwɔa nu ɖe eŋu lɔlɔ̃tɔe; ekana ɖe edzi nɛ be eƒe seselelãme kple susuwo le vevie na ye. (1 Pet. 3:7) Esia wɔnɛ be srɔ̃nyɔnua hã dzea agbagba be yease ye srɔ̃ ƒe susuwo gɔme. Ne atsu kple asi sea nu gɔme na wo nɔewo, wodea asixɔxɔ wo nɔewo ŋu, eye wowɔa Ŋɔŋlɔawo me nudidiwo dzi la, woƒe srɔ̃ɖeɖea nɔna abe anyitsie kɔ ɖe dzowɔe dzi ene. Gawu la, wotea ŋu wɔa nu aduadu eye wowɔa nyametsotso siwo da sɔ siwo me nunya le.\n6, 7. (a) Aleke gɔmeɖose si le Nyagblɔla 3:7 ate ŋu akpe ɖe srɔ̃tɔwo ŋu be woase nu gɔme na wo nɔewo? (b) Aleke srɔ̃nyɔnu ate ŋu aɖe nugɔmesese afia, eye nu kae wòle be srɔ̃ŋutsu nadze agbagba awɔ?\n6 Srɔ̃tɔ siwo sea nu gɔme na wo nɔewo nyana hã be “ɖoɖoeziɣi li, eye nuƒoɣi li.” (Nyagb. 3:1, 7) Nɔvinyɔnu aɖe si ɖe srɔ̃ ƒe ewoe nye esia gblɔ be: “Fifia meva de dzesii be susuhehe yi nya aɖewo dzi le ɣeyiɣi aɖewo dzi mesɔ o. Ne dɔ geɖe le srɔ̃nye dzi alo nu bubuwo xɔ susu me nɛ la, menaa ɣeyiɣi aɖe va yina hafi meƒoa nu tso nya aɖewo ŋu. Esia nana be míaƒe dzeɖoɖoa vivina wu.” Ele be srɔ̃nyɔnu nugɔmesela ƒe nyawo nadze to, eye wòagblɔ wo “ɖe egblɔɣi,” esia ana srɔ̃a naɖo toe kple dzidzɔ.—Mixlẽ Lododowo 25:11.\nNu suesuewo wɔa akpa gã aɖe le srɔ̃ɖeɖe ƒe nyonyo me\n7 Ele be srɔ̃ŋutsu Kristotɔ hã naɖo to srɔ̃a nyuie ne ele nu ƒom, gake ele be eya ŋutɔ hã nadze agbagba aɖe eƒe seselelãme agblɔ eme nakɔ. Hamemetsitsi aɖe si ɖe srɔ̃ ƒe 27 ye nye esia gblɔ be: “Ehiã be maku kutri vevie hafi ate ŋu agblɔ nu si le nye dzi dzi la na srɔ̃nye.” Nɔviŋutsu aɖe si ɖe srɔ̃ ƒe 24 ye nye esia de dzesii be: “Metea ŋu léa nyawo ɖe dzi me henɔa susum be, ‘Ne nyemeƒo nu tso eŋu o ko la, vevesesea nu ayi.’ Gake meva de dzesii be menye gbɔdzɔgbɔdzɔe wònye be maɖe nye seselelãme agblɔ o. Ne ele sesẽm nam be magblɔ ale si mele sesem le ɖokuinye me la, medoa gbe ɖa na Yehowa be wòakpe ɖe ŋunye maƒo nu le mɔ si sɔ nu eye mazã nya dzetowo. Eyome megbɔna fũu eye metea nuƒoƒo.” Anyo hã be atsu kple asi natia ɣeyiɣi si sɔ be woaɖo dze, ɖewohĩ ne wole ŋkekea ƒe mawunyakpukpuia me dzrom alo wole Biblia xlẽm ɖekae.\n8. Nu kae ate ŋu akpe ɖe srɔ̃tɔ Kristotɔwo ŋu be woadi be yewoana yewoƒe dzeɖoɖo nanyo ɖe edzi?\n8 Ate ŋu asesẽ na srɔ̃ŋutsu kple srɔ̃nyɔnu siaa be woawɔ asitɔtrɔ le ale si woɖoa dzee ŋu. Eya ta ele be wo ame evea siaa nanɔ gbe dom ɖa na Yehowa eye woaɖoe kplikpaa be yewoana yewoƒe dzeɖoɖo nanyo ɖe edzi. Ne atsu kple asi lɔ̃a Yehowa, wobiaa eƒe gbɔgbɔ kɔkɔea, eye wobua woƒe srɔ̃ɖeɖea nu kɔkɔe la, woate ŋu awɔ nu si menya wɔna na ame geɖe o. Nɔvinyɔnu aɖe si ɖe srɔ̃ ƒe 26 ye nye esia la gblɔ be: “Nye kple srɔ̃nye míebua srɔ̃ɖeɖe abe ale si Yehowa bunɛ ene, eya ta kaklã mevaa susu me na mí gbeɖe o. Esia ʋãa mí míewɔa míaƒe ŋutete katã be míaɖo dze tso míaƒe kuxiwo ŋu ahakpɔ wo gbɔ.” Nuteƒewɔwɔ na Mawu alea nana wokpɔa yayra geɖe.—Ps. 127:1.\nMINA MIAƑE LƆLƆ̃ NANƆ TO DEM\n9, 10. Nu ŋutɔŋutɔ kawoe srɔ̃tɔwo ate ŋu awɔ be woƒe lɔlɔ̃ nanɔ to dem?\n9 Lɔlɔ̃, si nye “ɖekawɔwɔ ƒe nublanu deblibo,” nye nɔnɔme vevitɔ si hiã le srɔ̃ɖeɖe me. (Kol. 3:14) Ne srɔ̃tɔ siwo si lɔlɔ̃ vavã le la kuna ɖe wo nɔewo ŋu le dzidzɔɣiwo kple xaxaɣiwo siaa la, woƒe lɔlɔ̃a saa kɔ ɖe edzi. Wova zua xɔlɔ̃ siwo dome tsi metona o. Menye nu gãgã ʋɛ aɖewo wɔwɔ ye doa ŋusẽ srɔ̃ɖeɖe siawo abe ale si woɖenɛ fiana le fefewo me ene o, ke boŋ nuwɔna suesue geɖewo—abe asikplakɔname, kafukafunya, dɔmenyonuwɔna, alɔgbɔnukoko lɔlɔ̃tɔe, alo biabia tso dzi me be “aleke ŋkekea nɔ na wò?” ene ye. Nu suesue siawo ate ŋu awɔ akpa gã aɖe le srɔ̃ɖeɖe ƒe nyonyo me. Atsu kple asi aɖe siwo ɖe wo nɔewo ƒe 19 ye nye esia la ƒoa ka alo ɖoa message ɖe wo nɔewo le ŋkekea me; srɔ̃ŋutsua gblɔ be ɖeko yewowɔa esia be yewoakpɔ “ale si nuwo le yiyim.”\n10 Lɔlɔ̃ ʋãa srɔ̃tɔwo be woayi edzi asrɔ̃ nu tso wo nɔewo ŋu hã. (Flp. 2:4) Ne wole wo nɔewo nyam nyuie la, woƒe lɔlɔ̃a blana ɖe edzi togbɔ be wonye ame madeblibowo hã. Srɔ̃ɖeɖe kpɔdzidzedze mekua te o, ke boŋ ne ɣeyiɣiwo va le yiyim la, enɔa nyonyom ɖe edzi. Eya ta ne èɖe srɔ̃ la, bia ɖokuiwò be: ‘Aleke gbegbe menya srɔ̃nye? Ðe mesea eƒe seselelãme kple susu le nyawo ŋu gɔmea? Zi nenie mebua srɔ̃nye ŋu, eye zi nenie meɖoa ŋku eƒe nɔnɔme siwo na eƒe nu lé dzi nam gbã la dzi?’\nMIDE BUBU MIA NƆEWO ŊU\n11. Nu ka tae bubudede ame nɔewo ŋu le vevie hafi srɔ̃ɖeɖe nakpɔ dzidzedze? Gblɔ eƒe kpɔɖeŋu.\n11 Srɔ̃ɖeɖe siwo me dzidzɔ le gɔ̃ hã mede blibo o, eya ta atsu kple asi ƒe gbe masɔ gbe na wo nɔewo ɣesiaɣi o. Abraham kple Sara ƒe susu mesɔna ɣesiaɣi o. (1 Mose 21:9-11) Ke hã esia megbɔdzɔ woƒe srɔ̃ɖeɖea me o. Nu ka tae? Wodea bubu wo nɔewo ŋu. Le kpɔɖeŋu me, Abraham zãa nyagbɔgblɔ “meɖe kuku” ne ele nu ƒom na Sara. (1 Mose 12:11, 13, NW) Sara hã ɖoa to Abraham heyɔnɛ tso dzi me ke be nye “aƒetɔ.” (1 Mose 18:12) Ne srɔ̃tɔwo medea bubu wo nɔewo ŋu o la, edzena zi geɖe le woƒe nuƒoƒo me. (Lod. 12:18) Ne womekpɔ nu si nye kuxia ŋutɔŋutɔ gbɔ o la, woƒe srɔ̃ɖeɖea me ate ŋu agblẽ.—Mixlẽ Yakobo 3:7-10, 17, 18.\n12. Nu ka tae wòle be srɔ̃tɔ yeyewo naʋli vevie aƒo nu na wo nɔewo le bubu me?\n12 Ele vevie be srɔ̃tɔ yeyewo koŋ naʋli vevie aƒo nu na wo nɔewo le bubu kple tufafa me ale be woate ŋu anɔ dze ɖom faa tso dzi me. Srɔ̃ŋutsu aɖe ɖe eme be, “Dzidzɔ nɔa srɔ̃ɖeɖe ƒe ƒe gbãtɔwo me, gake ate ŋu ana woatsi dzimaɖi hã. Esesẽna be miase mia nɔewo ƒe seselelãme, nɔnɔme kple nuhiahiãwo gɔme, eye esia ate ŋu ana nuwo natɔtɔ vie! Gake ade mi ame evea dzi ne miesea nu gɔme na mia nɔewo, miedoa nukokoe na mia nɔewo, miebɔbɔa mia ɖokui, gbɔa dzi ɖi heɖoa ŋu ɖe Yehowa ŋu.” Nya siawo sɔ ŋutɔ!\nMIÐE ÐOKUIBƆBƆ VAVÃTƆ FIA\n13. Nu ka tae ɖokuibɔbɔ le vevie be dzidzɔ nanɔ srɔ̃ɖeɖe me?\n13 Dzeɖoɖo nyuie le srɔ̃ɖeɖe me le abe tsi si le sisim miɔɔ to abɔ aɖe me ene. ‘Ðokuibɔbɔ le dzi me’ ye nye nu vevi si ana tsia nayi edzi anɔ sisim. (1 Pet. 3:8) Nɔviŋutsu aɖe si ɖe srɔ̃ ƒe 11 ye nye esia gblɔ be: “Ðokuibɔbɔ nye mɔ kpuitɔ kekeake si dzi wotona kpɔa kuxiwo gbɔ, elabena enana wotea ŋu gblɔna bɔbɔe be, ‘meɖe kuku tɔnye medzɔ o.’” Hamemetsitsi aɖe si le dzidzɔ kpɔm le eƒe srɔ̃ɖeɖe me ƒe 20 ye nye esia gblɔ be: “Ɣeaɖewoɣi la, ‘meɖe kuku’ gbɔgblɔ le vevie wu ‘melɔ̃ wò’ gbɔgblɔ.” Egblɔ be gbedodoɖa kpena ɖe yewo ŋu yewobɔbɔa yewo ɖokui. Egblɔ kpee be: “Ne nye kple srɔ̃nye míedo gbe ɖa na Yehowa ɖekae la, eɖoa ŋku edzi na mí be míede blibo o eya ta míehiã Mawu ƒe amenuveve. Esia nana míedana sɔna heɖɔa nuwo ɖo.”\nMiyi edzi mianɔ dze ɖom kple mia nɔewo\n14. Ŋusẽ kae dada ate ŋu akpɔ ɖe srɔ̃ɖeɖe dzi?\n14 Gake dada nana be nyawo gbɔ kpɔkpɔ sesẽna. Exea mɔ na dzeɖoɖo, elabena didi aɖeke menɔa dadala me be yeaɖe kuku o, eye kukuɖeɖe sesẽna nɛ. Le esi wòagblɔ be, “Meɖe kuku tsɔe kem” teƒe la, atsɔ nanewo anɔ taflatsɛ dom. Le esi teƒe be wòado dzi alɔ̃ ɖe eƒe vodada dzi la, enɔa fɔ bum ame kemɛa boŋ. Ne ame aɖe dze agɔ le edzi la, medina be yeawɔ ŋutifafa o, ke boŋ edoa dziku, ɖewohĩ ewɔa wɔɖenui to nya veamewo gbɔgblɔ dzi alo gbea nuƒoƒo na amea kura. (Nyagb. 7:9) Ɛ̃, dada ate ŋu agblẽ srɔ̃ɖeɖe me keŋkeŋ. Anyo be míaɖo ŋku edzi be ‘Mawu tsia tsitre ɖe dadalawo ŋu, ke evea ɖokuibɔbɔlawo nu.’—Yak. 4:6.\n15. Aleke Efesotɔwo 4:26, 27 ate ŋu akpe ɖe srɔ̃tɔwo ŋu woakpɔ masɔmasɔwo gbɔe?\n15 Anye vodada be míasusui be dadagbɔgbɔ mate ŋu age ɖe mía me gbeɖe o. Ele be míakpɔ esia adze sii kaba ahaɖɔ nuwo ɖo. Paulo gblɔ na ehati Kristotɔwo be: “Miaƒe dzibibi la naganɔ anyi ɣe naɖo to ɖe edzi o, eye migaɖe mɔ na Abosam hã o.” (Ef. 4:26, 27) Mawu ƒe Nya dzi mawɔmawɔ ate ŋu ana míatsi dzimaɖi dzodzro. Nɔvinyɔnu aɖe fa konyi be: “Ɣeaɖeɣi la, nye kple srɔ̃nye míewɔ ɖe Efesotɔwo 4:26, 27 dzi o. Ena be metsi zãdomadɔlɔ̃e ɣemaɣi ŋutɔ!” Aleke gbegbe wòanyo wue nye esi be míakpɔ nyawo gbɔ enumake le ŋutifafa me! Ke hã, ahiã be srɔ̃tɔwo nagbɔ dzi ɖi vie na wo nɔewo be woƒe dzi nafa. Esɔ hã be woado gbe ɖa na Yehowa be wòana gbɔgbɔ fatu yewo ale be yewoabɔbɔ yewo ɖokui. Esia akpe ɖe wo ŋu be woƒe susu nanɔ kuxia gbɔ kpɔkpɔ ŋu, ke menye wo ɖokuiwo ŋu o.—Mixlẽ Kolosetɔwo 3:12, 13.\n16. Aleke ɖokuibɔbɔ ate ŋu akpe ɖe srɔ̃tɔwo ŋu woade asixɔxɔ wo srɔ̃wo ƒe nɔnɔme nyuiwo ŋu?\n16 Ðokuibɔbɔ kpena ɖe srɔ̃tɔwo ŋu be woƒe susu nɔa wo srɔ̃wo ƒe nɔnɔme nyuiwo ŋu. Le kpɔɖeŋu me: Ŋutete tɔxɛ ate ŋu anɔ srɔ̃nyɔnu aɖe si, si ŋu dɔ wòwɔna wòɖea vi na ƒomea. Ne srɔ̃aŋutsua bɔbɔa eɖokui la, mase le eɖokui me be ye srɔ̃ le ho ʋlim kpli ye o, ke boŋ ade dzi ƒo nɛ be wòazã eƒe nunana la; ato esia me aɖee afia be yelɔ̃e eye yedea asixɔxɔ eŋu. (Lod. 31:10, 28; Ef. 5:28, 29) Eye mele be srɔ̃nyɔnua natsɔ eƒe ŋutetea anɔ adegbe ƒom, alo anɔ srɔ̃a dam ɖe anyi o. Nyateƒeae nye be “ŋutilã ɖeka” ye wonye, eye nu si vea ame ɖeka la, vea ame kemɛa hã.—Mat. 19:4, 5.\n17. Nu kae ate ŋu ana dzidzɔ nanɔ srɔ̃ɖeɖe me egbea be wòanye kafukafu na Mawu?\n17 Ðikeke mele eme o be miedi be miaƒe srɔ̃ɖeɖe nanɔ abe Abraham kple Sara alo Isak kple Rebeka tɔ ene—dzidzɔ vavã nanɔ eme, wòanɔ anyi ɖaa, eye wòahe kafukafu avɛ na Yehowa. Ekema mibu srɔ̃ɖeɖe abe ale si Mawu bunɛ ene. Midi nunya kple gɔmesese tso eƒe Nya la me. Mikpɔ ŋudzedze ɖe mia nɔewo ƒe nɔnɔme nyuiwo ŋu be lɔlɔ̃ vavã—si nye “Yehowa ƒe dzoƒaɖe”—nu nasẽ ɖe edzi. (Haw. 8:6) Midze agbagba miabɔbɔ mia ɖokui. Mide bubu mia nɔewo ŋu. Ne miewɔ esiawo la, miase vivi le srɔ̃ɖeɖe me eye miaƒe srɔ̃ɖeɖea ado dzidzɔ na mia Fofo si le dziƒo. (Lod. 27:11) Miase le mia ɖokui me abe srɔ̃ŋutsu aɖe si ɖe srɔ̃ ƒe 27 ye nye esia ene, ame si gblɔ be: “Nyemenya ale si nye agbe anɔ srɔ̃nye manɔmee o. Míaƒe srɔ̃ɖeɖea le nyonyom ɖe edzi gbe sia gbe. Ale si míelɔ̃ Yehowa kple ale si míeɖoa dze nyuie edziedzi gbɔe esia tso.”\nƉoe Ɖe Amewo Ɖoe Ɖe Amewo Dzeɖoɖo Nyui Doa Ŋusẽ Srɔ̃ɖeɖe\nƉoe Ɖe Amewo Ɖoe Ɖe Amewo GBETAKPƆXƆ—TATA SI MÍESRƆ̃NA May 2013


Psalmowo 44 | Biblia Le Internet Dzi | Xexe Yeye Gɔmeɖeɖe\nGbedodoɖa hena kpekpeɖeŋu\n“Wòe nye ame si ɖe mí” (7)\nAbe “alẽ siwo woyina wuwu ge ene” (22)\n“Tso nàkpe ɖe mía ŋu!” (26)\nNa henɔ la. Kora viwo+ ƒe ha. Maskil.* 44 Oo Mawu, míesee kple míaƒe to,Mía tɔgbuiwo gblɔe na mí,+Wogblɔ nu siwo nèwɔ le wo ŋɔli,Le blemaŋkekewo me la na mí. 2 Ètsɔ wò asi nya dukɔwo ɖa+Eye nètsɔ mía tɔgbuiwo ɖo wo teƒe.+ Èfanya dukɔwo eye nènya wo ɖa.+ 3 Menye woawo ŋutɔwo ƒe yie wotsɔ xɔ anyigba la o,+Eye menye woawo ŋutɔwo ƒe alɔe xɔ na wo o.+ Ke boŋ wò nuɖusi kple wò alɔ+ kpakple wò mo ƒe kekeli ye,Elabena woƒe nu nyo ŋuwò.+ 4 Oo Mawu, wòe nye nye Fia;+Ðe gbe ne dziɖuɖu* nava na Yakob. 5 Wò ŋusẽ mee míanya míaƒe ketɔwo aɖo ɖe megbe le;+Wò ŋkɔ mee míafanya ame siwo tso ɖe mía ŋu la le.+ 6 Elabena menye nye dati ŋue mele ŋu ɖom ɖo o,Eye nye yi mate ŋu axɔ nam o.+ 7 Wòe ɖe mí tso míaƒe ketɔwo si me,+Wòe na ŋukpe lé ame siwo ɖia gbɔ mí la. 8 Mawue míakafu ŋkeke blibo la,Eye miakafu wò ŋkɔ tegbee. (Sela) 9 Ke fifia ya ètsɔ mí ƒu gbe, ède ŋukpe mo na mí,Eye mèho yi kple míaƒe aʋakɔwo o. 10 Èna míesi le míaƒe futɔwo nu;+Eye míaƒe ketɔwo ha mí ale si wodi. 11 Ètsɔ mí de asi abe alẽwo ene ne woavuvu;Eye nèka mí hlẽ ɖe dukɔwo dome.+ 12 Ètsɔ wò dukɔ dzra ho kpɔtsɔe;+Eye mèkpɔ viɖe aɖeke le wo dzadzra me o. 13 Ètsɔ mí wɔ vlodonu na mía haviwo,Alɔmeɖenu kple nu ɖikokoe na ame siwo ƒo xlã mí. 14 Ètsɔ mí wɔ vlodonu* le dukɔwo dome,+Eye dukɔwo ʋuʋua ta ne wokpɔ mí. 15 Ŋu kpeam ŋkeke bliboa katã,Eye nye ŋukpe nyè tsyɔm, 16 Le woƒe alɔmeɖeɖe kple dzugbe siwo sem mele la ta,Le míaƒe futɔ la ƒe hlɔ̃biabia ta. 17 Nu siawo katãe dzɔ ɖe mía dzi, ke míeŋlɔ wò be o,Eye míetu wò nubabla la o.+ 18 Míaƒe dzi metrɔ le yowòme o;Eye míaƒe afɔwo metra le wò mɔ dzi o. 19 Ke èto mí nyanyanya le agbotoewo nɔƒe;Eye nètsɔ blukɔ tsyɔ mía dzi. 20 Ne ɖe míeŋlɔ mía Mawu ƒe ŋkɔ beAlo míeke míaƒe asiwo me na mawu tutɔ la, 21 Ðe Mawu manya esia oa? Elabena enya dzimenu ɣaɣlawo.+ 22 Tawòe wole mía wuwu dzi ŋkeke bliboa katã;Wobu mí abe alẽ siwo woyina wuwu ge ene.+ 23 Tso. Oo Yehowa, nu ka tae nèle alɔ̃ dɔm?+ Nyɔ! Mègatsɔ mí ƒu gbe tegbee o.+ 24 Nu ka tae nèɣla wò mo? Nu ka tae nèŋlɔ míaƒe fukpekpe kple míaƒe teteɖeanyi la be? 25 Elabena wobɔbɔ mí* ɖe anyi va se ɖe ke me ke;Womimi mí te ɖe anyigba.+ 26 Tso nàkpe ɖe mía ŋu!+ Xɔ na mí, le wò lɔlɔ̃ si nu metsina o la ta.+\n^ Alo, “xɔname.”\n^ Alo, “wobɔbɔ míaƒe luʋɔ.”


Eyakeŋuti mele egblɔm na mi bena: Migatsi dzimaɖi le miaƒe agbe ŋuti, nusi miaɖu kple nusi miano o, alo le miaƒe ame blibo la ŋuti, nusi miata o. Alo agbe mewu nuɖuɖu o ɖe, eye ame blibo la mewu avɔtata o ɖe? Mikpɔ dziƒoxeviwo ɖa, womeƒãa nu o, womeŋea nu hã o, eye womeƒoa nuwo ƒu ɖe avawo me hã o, ke mia Fofo, si le dziƒo la, nyia wo. Alo ɖe mia tɔ mevena wua woawo to o mahã? Eye amekae le mia dome, ne ele fu ɖem na eɖokui la, wòate ŋu atso abɔ ɖeka akpe ɖe eƒe agbenɔɣi ŋu mahã? Eye nukaŋuti miele fu ɖem na mia ɖokui le avɔtata ŋuti mahã? Mibu dzogbenyã, si le gbedzi la, ŋuti kpɔ, alesi wòwɔnae; mewɔa dɔ o, metrea ɖeti hã o; ke mele egblɔm na mi bena: Salomo le eƒe ŋutikɔkɔe katã me la meɖo atsyɔ̃ kpɔ abe esiawo dometɔ ɖeka ene o. Eye ne Mawu ɖo atsyɔ̃ na gbe, si le gbedzi egbe, eye etso kasia woatsɔe aƒu gbe ɖe kpodzo me la, ɖe mawɔ na miawo geɖe awu o mahã? Mí xɔseʋeetɔwo! Eyaŋuti migaɖe fu na mia ɖokui agblɔ bena: Nuka míaɖu, nuka miano, alo nuka míatsɔ ata mahã o. Elabena nenem nusiawo katã tɔgbe trɔ̃subɔlawo dina; ke mia Fofo, si le dziƒo la, nyae bena, nenem nusiawo katã hiãa mi. Midi mawufiaɖuƒe la kple eƒe dzɔdzɔenyenye gbãgbiagbã, eye woatsɔ nusiawo katã akpe ɖe eŋuti na mi.\n2 Korintotɔwo 11:23-25\n Kristo ƒe subɔlawo wònyea? — Mele nu ƒom abe amesi ƒe tame ɖa la ene — Nyee wu: Le agbagbadzedze geɖe wu me, le ƒoƒo geɖe akpa me, le gaxɔmedede geɖe wu me, le ku me agbadre. Yudatɔwo si mexɔ ƒoƒo ɖeka ɖi go blane me le zi alɔ, zi etɔ̃ woƒom kple atiwo, zi ɖeka woƒu kpem; menɔ ʋu me wògba zi etɔ̃, zã kple keli menɔ ƒutsotsoewo nu.\n Menya alesi mabɔbɔ ɖokuinye de anyi, eye meganya alesi makpɔ nu geɖe hã; le nusianu kple nuwo katã me la nasrɔ̃ nu ɣaɣla sia bena, maɖi ƒo, eye dɔ nawum hã, makpɔ nu geɖe, eye hiã natum hã. Metea ŋu wɔa nuwo katã le Kristo, amesi doa ŋusẽm la me.\n Ke mawusosroɖa kpakple ŋudzedzekpɔkpɔ enye viɖenu gã. Elabena míetsɔ naneke va xexe sia me o, eye edze ƒã bena, míate ŋu atso naneke ayii hã o;\n Ɖo ŋu ɖe Yehowa ŋu, eye nawɔ nyuie! Nɔ anyigba dzi, eye naɖi anukware! Yehowa ƒe nu nenyo ŋuwò, eye wòana nusi wò dzi di la wò.\n Elabena nuvɔ̃wo katã ƒe ke enye galɔlɔ̃, si yome mɔ amea ɖewo ɖi, eye wotre mɔ tso xɔse la gbɔ, eye wotsɔ nuxaxa geɖe ŋɔ wo ɖokui flofloflo. Ke wò la, oo Mawu ƒe ame, si le nusiawo nu; ke dze dzɔdzɔenyenye, mawusosroɖa, dzixɔse, lɔlɔ̃, dziɖoɖo, dɔmefafa yome.\nNu ʋee, si ŋu dzɔdzɔenyenye kpe ɖo, nyo wu nukpɔkpɔ geɖe, si ŋu nu madzɔmadzɔ wɔwɔ kpe ɖo.\nAme dahe, si fɔɖiɖi mele eƒe zɔzɔme ŋu o la, nyo wu kesinɔtɔ, si zɔa mɔ gɔglɔ̃ dzi.\nNyagblɔla Salomo 3:13\nKe be amea ɖe naɖu nu ano nu, eye wòanyo nɛ le eƒe agbagbadzedzewo katã me la, Mawu ƒe nunanae.


Wokpɔ Noa Kple “Ame Adre Bubuwo” Ta | Srɔ̃ Woƒe Xɔse\nGBE BUBU Afrikaans Albanian Amharic Arabic Armenian Aymara Bicol Bulgarian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Greek Greenlandic Guarani Haitian Creole Hebrew Hiligaynon Hungarian Igbo Iloko Indonesian Italian Japanese Kazakh Kikuyu Kinyarwanda Kirghiz Kirundi Korean Lingala Lithuanian Luo Malagasy Myanmar Ngabere Norwegian Nzema Oromo Papiamento (Curaçao) Polish Portuguese Punjabi Quechua (Bolivia) Rarotongan Romanian Russian Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Spanish Sranantongo Swahili Swedish Tagalog Tahitian Telugu Thai Tigrinya Tsonga Turkish Twi Ukrainian Uruund Vietnamese Wayuunaiki Xhosa Yoruba Zulu\nWokpɔ Eya Kple “Ame Adre Bubuwo” Ta\nNOA kple eƒe ƒomea mimi ɖe wo nɔewo ŋu kplikplikpli le aɖakaʋua me esime tsi gã ma te dzadza bababa. Wò ya kpɔ wo le susu me ɖaa ko! Gomekaɖi si wosi ɖe aɖakaʋua me la nɔ keklẽm ɖe mo na wo, woke ŋku henɔ to ɖom tsi siwo nɔ kɔkɔm ɖe aɖakaʋua tame kple tsi siwo nɔ aɖakaʋua ƒe axawo lɔm la. Tsiawo ƒe hoowɔwɔ nu anya sẽ vavã.\nÐikeke mele eme o be ne Noa kpɔ eƒe ƒomea me tɔ lɔlɔ̃awo, siwo nye srɔ̃a wɔnuteƒea kple via ŋutsu ɖoŋuɖeŋu etɔ̃awo kpakple wo srɔ̃wo, ƒe ŋkume la, eƒe dzi ayɔ fũu kple akpedada. Le ɣeyiɣi doblukɔ ma me la, anɔ eme godoo be Noa ƒe dzi dze eme ŋutɔ esi wòkpɔ ame siwo wòlɔ̃na wu la le egbɔ le aɖakaʋua me. Wo katã wotsi agbe hele dedie. Anɔ eme godoo be exɔ ŋgɔ na eƒe ƒomea hekɔ gbe dzi do gbe ɖa sesĩe ale gbegbe be wote ŋu see le tsi ƒe hoowɔwɔ gã ma me.\nNoa nye ŋutsu si si xɔse sẽŋu nɔ. Xɔse si nɔ Noa si tae eƒe Mawu Yehowa kpɔ eya kple eƒe ƒomea ta. (Hebritɔwo 11:7) Gake ɖe woagahiã xɔse esime tsia de asi dzadza mea? Le nyateƒe me la, woahiã xɔse vevie le ŋkeke siwo nɔ wo ŋgɔ la me. Nenema kee míawo hã míehiã xɔse vevie le ɣeyiɣi tɔzi siawo me. Eya ta na míakpɔ nu siwo míate ŋu asrɔ̃ tso Noa ƒe xɔse me ɖa.\n“ŊKEKE BLANE KPLE ZÃ HÃ BLANE”\nTsia nɔ dzadzam bababa “ŋkeke blane kple zã hã blane.” (1 Mose 7:4, 11, 12) Tsia yi edzi nɔ ɖɔɖɔm, nɔ ɖɔɖɔm henɔ ɖɔɖɔm ɖe dzi. Abe ale si wòdze kɔtɛe ene la, Noa te ŋu de dzesi be Yehowa nɔ ame dzɔdzɔewo ta kpɔm henɔ ame vɔ̃ɖiwo tsrɔ̃m le ɣeyiɣi ɖeka ma ke me.\nTsidzadzaa tsi mawudɔlawo ƒe aglãdzedzea nu. Satana ƒe ɖokuitɔdidi ƒe nuwɔnawo kpɔ ŋusẽ ɖe mawudɔlawo dzi “wogblẽ woawo ŋutɔwo ƒe nɔƒe ɖi” le dziƒo heva dɔ kple nyɔnuwo, eye wodzi dzidehlɔ̃mevi siwo woyɔ be Nefilimwo. (Yuda 6; 1 Mose 6:4) Ðikekemanɔmee la, Satana kpɔ dzidzɔ ŋutɔ ɖe aglãdzedze sia ŋu, elabe aglãdzedzea na be amegbetɔ si ƒo nu siwo katã Yehowa wɔ ɖe anyigba dzi ta la ƒe nuwɔnawo gagblẽ ku ɖe edzi.\nKe hã esi tsia nɔ ɖɔɖɔm la, eƒoe ɖe mawudɔla dzeaglãwo nu woɖe woƒe amegbetɔŋutilã ɖi hegbugbɔ yi gbɔgbɔmenutowo me, eye womagate ŋu ado amegbetɔŋutilã gbeɖe o. Wogblẽ wo srɔ̃wo kple wo viwo ɖi wotsrɔ̃ kple amegbetɔ susɔeawo le tsiɖɔɖɔa me.\nAnɔ abe ƒe alafa adre do ŋgɔ le Henox ŋɔli la, Yehowa xlɔ̃ nu amegbetɔwo be yele ame vɔ̃ɖi mavɔ̃mawuwo tsrɔ̃ ge ɖa. (1 Mose 5:24; Yuda 14, 15) Tso ɣemaɣi la, amewo ƒe nuwɔnawo do fievo, eye wogblẽ anyigba la hena ŋutasesẽ do agbogbo ɖe edzi. Esi wònye ka mee wòdzea gbɔ̃ ŋu le ta la, woawoe nye ema le tsɔtsrɔ̃m! Ðe Noa kple eƒe ƒomea kpɔ dzidzɔ be wole tsɔtsrɔ̃ma?\nAo! Eye woƒe Mawu nublanuikpɔla hã mekpɔ dzidzɔ ɖe woƒe tsɔtsrɔ̃a ŋu o. (Xezekiel 33:11) Yehowa wɔ nu sia nu si wòate ŋui be yeaɖe ame geɖe ale si nu wòanya wɔ. Ede se na Henox be wòaxlɔ̃ nu amewo, eye wòde dɔ asi na Noa be wòakpa aɖakaʋua. Amewo kpɔ Noa kple eƒe ƒomea wovu ɖe dɔ nyadri ma ŋu nɔ wɔwɔm ŋkubiãtɔe ƒe geɖe. Gakpe ɖe eŋu la, Yehowa de dɔ asi na Noa be wòanye “dzɔdzɔenyenye ƒe gbeƒãɖela.” (2 Petro 2:5) Abe ale si Henox si nɔ anyi do ŋgɔ nɛ wɔe ene la, Noa hã xlɔ̃ nu amewo tso ʋɔnudɔdrɔ̃ si gbɔna xexea dzi la ŋu. Ke aleke amewo wɔ nui? Yesu, ame si nɔ dziƒo nɔ nu mawo teƒe kpɔm la, va gblɔ emegbe tso Noa ŋɔli me tɔwo ŋu be: “Wometsɔ ɖeke le eme o, va se ɖe esime tsiɖɔɖɔa va, eye wòkplɔ wo katã yii.”—Mateo 24:39.\nBu ale si nɔnɔmeawo anya nɔ na Noa kple eƒe ƒomea le ŋkeke 40 gbãtɔ mawo me tso esime Yehowa do aɖakaʋua ƒe ʋɔa ŋu kpɔ. Esi tsia yi edzi nɔ dzadzam bababa ɖe aɖakaʋua dzi tso ŋkeke yi ŋkeke la, wo ame enyia woanya yi gbe sia gbe dɔ aɖewo wɔwɔ dzi, abe beléle na wo nɔewo, aƒemedɔwo gbɔ kpɔkpɔ, lã siwo le aɖakaʋua me kpli wo la dzi kpɔkpɔ ene dzi. Gake gbe ɖeka la, aɖakaʋu nyadri bliboa ʋuʋu keɖekeɖe hede asi zɔɖeɖe me. Kpɔ ɖa, aɖakaʋua le zɔzɔm! Aɖakaʋu la le tsi si nɔ ɖɔɖɔm henɔ ɖɔɖɔm ɖe dzi la dzi, eye tsi la kɔ aɖakaʋu la nɔ dzi yim, va se ɖe esime “aɖakaʋu la [va] le tsia ŋgɔ.” (1 Mose 7:17) Yehowa, Mawu Ŋusẽkatãtɔ la, ƒe ŋusẽɖeɖefia ka gbegbee nye esi!\nNoa anya da akpe na Mawu ŋutɔ ɖe eya kple eƒe ƒomea ƒe agbetsitsi ta kpakple ale si wòve wo nu hezã wo woxlɔ̃ nu ame siwo tsrɔ̃ le tsiɖɔɖɔa me la do ŋgɔ la ta. Adze na wo le ƒe mawo siwo wotsɔ kutri vevie la me abe ɖe woƒe agbagbadzedzewo meɖe vi aɖeke o ene. Amewo metsɔ ɖeke le woƒe nyawo me kura o! Wò ya bu eŋu kpɔ ko, anɔ eme be Noa nɔviŋutsuwo, nɔvinyɔnuwo, nyruiyɔviwo kple tɔɖiyɔviwo nɔ agbe do ŋgɔ na Tsiɖɔɖɔa; gake wo dometɔ aɖeke meɖo toe o, negbe eƒe ƒomea ko. (1 Mose 5:30) Azɔ esi luʋɔ enyi mawo ge ɖe aɖakaʋua me hele dedie la, ɖikeke mele eme o be woƒe dzi adze eme ne wobu ɣeyiɣi siwo wozã tsɔ na mɔnukpɔkpɔ amewo be woatsi agbe la ŋu.\nYehowa metrɔ o, egale ko abe ale si wònɔ le Noa ŋɔli ene. (Maleaxi 3:6) Yesu Kristo gblɔ be míaƒe ŋkekeawo le ko abe “Noa ƒe ŋkekewo” ene. (Mateo 24:37) Míaƒe ɣeyiɣia ɖe dzesi, enye ɣeyiɣi si me xaxa gã siwo ahe xexe gblẽku sia ava nuwuwui la ava. Egbea la, nenema kee Mawu ƒe amewo hã le nuxlɔ̃amegbedeasi aɖe gblɔm na ame siwo katã aɖo to. Àɖo to gbedeasi sia? Ne èxɔ nyateƒegbedeasi sia si xɔa ame ɖe agbe xoxo la, wò hã alɔ̃ akpɔ gome le gbedeasi sia gbɔgblɔ na amewo mea? Noa kple eƒe ƒomea ɖo kpɔɖeŋu ɖi na mí katã.\n‘WOÐE WO TO TSIA ME’\nAnɔ eme godoo be esi aɖakaʋua nɔ tsatsam le tsia dzi la, ame siwo nɔ aɖakaʋua me la nɔ ʋuƒoawo ƒe ŋèŋe kple woƒe gbeɖeɖe sem. Ðe ale si ƒutsotsoeawo nɔ ŋeŋem gboyagboya na vɔvɔ̃ lé Noa alo ɖe wòvɔ̃ be aɖakaʋua anyrɔa? Ao. Ðikelawo koe abui nenema, gake Noa menye ɖikela o. Biblia gblɔ be: “Le xɔse me Noa . . . [kpa] aɖakaʋu.” (Hebritɔwo 11:7) Nu ka dzie wòxɔ se? Yehowa bla nu, si nye ŋugbedodo si le se nu, kple Noa be yeakpɔ eya kple ame siwo katã le eŋu la ta woatsi agbe le Tsiɖɔɖɔa me. (1 Mose 6:18, 19) Ðe Ame si wɔ xexe gbahoo sia, anyigba la kple nu gbagbe siwo katã le eme la mate ŋu akpɔ aɖakaʋua ta wòanɔ dedie oa? Awɔe godoo! Esɔ ŋutɔ be Noa ɖo ŋu ɖe Yehowa ŋu be awɔ ɖe eƒe ŋugbedodoa dzi. Eye le nyateƒe me la, woɖe eya kple eƒe ƒomea ‘to tsia me.’—1 Petro 3:20.\nTsia ke azɔ le ŋkeke 40 kple zã 40 megbe. Le míaƒe ɣletigbalẽa nu la, anye December ƒe 2370 Do Ŋgɔ Na Mía Ŋɔli ƒe ŋkeke aɖe dzie. Gake game mekpɔ su na ƒome sia be wòado le aɖakaʋua me o. Aɖakaʋu si me nu gbagbewo le fũu la ɖeka nɔ xexea me ƒe tsi gbanaa ma dzi, eye wònɔ tsatsam le tsi si kɔ dzi bobobo wu towo la dzi. (1 Mose 7:19, 20) Míate ŋu akpɔ ale si Noa kple via ŋutsu siwo nye Sem, Xam kple Yafet nɔ dɔ dzi vevie ale be woate ŋu ana nuɖuɖu lãwo, ana woanɔ dedie ahanɔ lãmesẽ me la le susu me ɖaa. Vavãe, ŋusẽ le Mawu, si te ŋu na lã wɔadã mawo va zu lã fafawo heyi ɖe aɖakaʋua me la, si be wòana woayi edzi anye lã fafawo va se ɖe Tsiɖɔɖɔa ƒe nuwuwu. *\nEdze ƒãa be Noa ŋlɔ nudzɔdzɔ mawo ɖi tsitotsito. Nuŋlɔɖi ma na míenya gbe si gbe tsia te dzadza kple gbe si gbe tsia ke. Ena míenya hã be tsia ɖe anyigba bliboa ŋkeke 150. Ʋɛʋɛʋɛ la, tsia de asi miemie me. Le ŋkeke ɖedzesi aɖe dzi la, aɖakaʋu la zɔ blewuu “va xa ɖe Ararat-towo dometɔ ɖeka” dzi le egbegbe Turkey. Esia anya nye ƒe 2369 Do Ŋgɔ Na Mía Ŋɔli ƒe April me. Ŋkeke 73 megbe le June me ko hafi towo tame va te dzedze. Le ɣleti etɔ̃ megbe, si nye September me la, Noa ɖoe be yeaʋu aɖakaʋua ƒe dzisasrã ƒe akpa aɖe. Agbagba gã ma si wòdze la ɖe vi na wo, elabena kekeli klẽ ɖe aɖakaʋua me eye ya fafɛ hã ge ɖe ʋua me. Do ŋgɔ la, Noa dɔa xeviwo ɖa be yeakpɔ ɖa be tsia mie vɔ ale be yewoate ŋu ado go mahã. Gbã la, edɔ akpaviã aɖe si nɔ yiyim nɔ gbɔgbɔm, ɖewohĩ eva dzena ɖe aɖakaʋua dzi ne etrɔ gbɔ; emegbe eɖe asi le ahɔne aɖe ŋu. Eya hã nɔ yiyim nɔ gbɔgbɔm va Noa gbɔ va se ɖe esime wòkpɔ afi si wòadze ɖo.—1 Mose 7:24–8:13.\nÐikeke mele eme o be Noa xɔa ŋgɔ na eƒe ƒomea le tadedeagu me le ɣeyiɣi ma si do blukɔ wu gɔ̃ hã me\nÐikeke mele eme o be mawusubɔsubɔnyawo gakpɔtɔ xɔa nɔƒe gbãtɔ le nu siwo Noa wɔna gbe sia gbe la me. Míate ŋu akpɔ ale si Noa kple eƒe ƒomea kpena ɖekae doa gbe ɖa edziedzi heɖoa dze tso wo Fofo si le dziƒo si kpɔ wo ta la ŋu le susu me ɖaa. Noa dia Yehowa ƒe mɔfiame hafi wɔa nyametsotso gã ɖe sia ɖe. Togbɔ be Noa kpɔe be anyigba dzi “ƒu keŋkeŋ,” esi wonɔ aɖakaʋua me ƒe ɖeka kple edzivɔwo megbe hã la, Noa meʋu aɖakaʋua ƒe ʋɔa o eye wokpɔtɔ nɔ aɖakaʋu la me. (1 Mose 8:14) Ɛ̃, elala nɔ Yehowa si nu kpɔm be wòaɖe gbe na ye.\nƑome ƒe ta siwo li egbea ate ŋu asrɔ̃ nu geɖe tso ŋutsu wɔnuteƒe ma gbɔ. Ewɔa nu ɖe ɖoɖo nu, edoa vevie dɔ wɔna, egbɔa dzi ɖi eye wòkpɔa ame siwo katã le eƒe dzikpɔkpɔ te la ta. Ƒo wo katã ta la, Yehowa Mawu ƒe lɔlɔ̃nu wɔwɔe nyea nu vevitɔ nɛ le nu sia nu me. Ne míesrɔ̃a Noa ƒe xɔse le mɔ siawo nu la, míahe yayra vɛ na míaƒe ame veviwo katã.\n“DO GO LE AÐAKAƲU LA ME”\nMlɔeba Yehowa ɖe gbe na Noa. Egblɔ na Noa be: “Do go le aɖakaʋu la me, wò ŋutɔ kple srɔ̃wò kple viwòŋutsuwo hekpe ɖe viwòŋutsuawo srɔ̃wo ŋuti!” Noa ƒe ƒomea do go abe ale si wobia tso wo si ene eye lãwo katã hã dze wo yome. Aleke wonɔ dodom le aɖakaʋua mee? Le zitɔtɔ mea? Kpao! Nuŋlɔɖia gblɔ be “wodo go le aɖakaʋu la me hamehame.” (1 Mose 8:15-19) Esi Noa kple eƒe ƒomea do go le aɖakaʋua me le Ararat-toa dzi la, wogbɔ ya nyuiwo, eye esi wotsi tsitre ɖe toa dzi tsa ŋku le nutoa me godoo la, wokpɔ be anyigba la le dzadzɛe. Ŋutasesẽ, Nefilimwo, mawudɔla dzeaglãwo kple ame vɔ̃ɖiwo katã nu yi! * Mɔnukpɔkpɔ su amegbetɔwo si be woagadze agbe yeye nɔnɔ gɔme azɔ.\nNoa nya nu si wòawɔ. Tadedeagu ŋue wòtrɔ ɖo gbã. Eɖi vɔsamlekpui eye wòlé lã siwo Mawu bua lã matsrimatsriwo, siwo wòkplɔ de aɖakaʋua me “adreadre” la, dometɔ aɖewo tsɔ sa vɔe na Yehowa. (1 Mose 7:2; 8:20) Ðe tadeagunuwɔna ma dze Yehowa ŋua?\nBiblia ɖo nya sia ŋu kple kakaɖedzinya siawo be: “Yehowa se ʋeʋẽ lililia.” Dzidzeme si gbegbe wònye na Mawu be wòakpɔ tadeagula wɔnuteƒewo ƒe ƒome si ɖoe kplikpaa be yewoawɔ eƒe lɔlɔ̃nu la va xɔ ɖe vevesese siwo yɔ eƒe dzi me esime anyigba dzi yɔ fũu kple amegbetɔwo ƒe vɔ̃ɖinyenye la teƒe. Yehowa medi blibodede tso wo si o. Mawunyakpukpui ma yi edzi be: “Ame ƒe dzimesusu enye vɔ̃ tso ɖevime ke.” (1 Mose 8:21) Kpɔ ale si Yehowa gaɖo kpe ale si wòkpɔa nublanui na ameƒomea dzigbɔɖitɔe dzi ɖa.\nMawu ɖe fi si wòƒo de anyigba wɔnu la ɖa. Keke Adam kple Xawa ƒe aglãdzeɣi kee Mawu ƒo fi de anyigba wɔnu la, esia wɔe be agbledede sesẽ ŋutɔ. Lamex, Noa fofo, na ŋkɔ via be Noa, si ate ŋu afia “Gbɔdzɔe” alo “Akɔfafa,” eye wògblɔe ɖi be ye via akplɔ ameƒomea ayi gbɔdzɔe ƒe ɣeyiɣi aɖe me eye woavo tso fiƒode ma si me. Noa ƒe dzi anya gli kple dzidzɔ esi wòsee be yeakpɔ nyagblɔɖi ma me vava teƒe azɔ, anyigba awɔ nuku eye agbledede magasesẽ o. Mewɔ nuku o be eteƒe medidi o Noa dze agbledede gɔme!—1 Mose 3:17, 18; 5:28, 29; 9:20.\nNoa kple eƒe ƒomea do le aɖakaʋua me va anyigba si le dzadzɛe la dzi\nLe ɣeyiɣi ma ke me la, Yehowa de se bɔbɔe aɖewo na Noa ƒe dzidzimeviwo katã siwo dzi wòle be woawɔ ɖo le woƒe agbenɔɣiwo katã me, se siawo dometɔ aɖewo tsri amewuwu kple ʋuzazã le mɔ gbegblẽ nu. Eye Mawu bla nu hã kple ameƒomea hedo ŋugbe be yemagatsɔ tsiɖɔɖɔ atsrɔ̃ nu gbagbe siwo katã le anyigba dzi ake o. Be Yehowa naɖo kpe nya si wògblɔ dzi la, ena dzesi aɖe ameƒomea, si nye dzɔdzɔmenu wɔnuku aɖe—anyieʋɔ. Va se ɖe egbea la, anyieʋɔ ɖe sia ɖe si míekpɔna la ɖoa ŋku Yehowa ƒe ŋugbedodo si me lɔlɔ̃ le la dzi na mí eye wònyea dzidzeme na mí.—1 Mose 9:1-17.\nNe nyakpakpa dzro aɖe koe Noa ƒe ŋutinya nye la, anye ne ewu enu ɖe anyieʋɔ la dzi. Gake ame si nɔ anyi kpɔ ŋutɔŋutɔe Noa nye, eye agbea menɔ bɔbɔe nɛ kura o. Ɣemaɣi la, amewo nɔa agbe didi, eye ŋutsu wɔnuteƒe ma ganɔ agbe ƒe 350 le tsiɖɔɖɔa megbe, eye ƒe mawo me yɔ fũu kple vevesese geɖe. Ewɔ vodada gã aɖe esi wòno aha mu gbe ɖeka, gake tɔgbuiyɔvia tsitsitɔ Kanaan va wɔ nu vɔ̃ gã aɖe ƒu esia dzi. Nu vɔ̃ ma me tsonu dziŋɔwo va Kanaan ƒe ƒomea dzi. Noa nɔ agbe ʋuu hekpɔ eteƒe eƒe dzidzimeviwo gadze nu vɔ̃ siwo dometɔ aɖewoe nye trɔ̃subɔsubɔ kple ŋutasesẽ gɔme le Nimrod ƒe ŋkekeawo me. Gake dzidzɔtɔe la, Noa kpɔ xɔse ƒe kpɔɖeŋu sẽŋu si via Sem kple eƒe ƒomea ɖo la teƒe.—1 Mose 9:21-28; 10:8-11; 11:1-11.\nAbe Noa ene la, ele be xɔse nanɔ mía si le nɔnɔme sesẽwo me. Ne ame siwo dome míele gbe Mawu vavã la, alo dzudzɔ esubɔsubɔ kura gɔ̃ hã, ele be míayi edzi awɔ nuteƒe abe ale si Noa wɔe ene. Yehowa dea asixɔxɔ gã aɖe nuteƒewɔwɔ kple dzidodo alea ŋu. Abe ale si Yesu Kristo gblɔe ene la, “ame si do dzi va se ɖe nuwuwu la, eyae akpɔ ɖeɖe.”—Mateo 24:13.\n^ mm. 17 Ame aɖewo gblɔ be ɖe Mawu na lã mawo lé akpɔ̃ abe ale si lã siwo dɔa alɔ̃ ɣeyiɣi didi ene la wɔnɛ ene, eye esia wɔe be womagahiã na nuɖuɖu boo o. Eɖanye aleke wòwɔe o, ewɔ ɖe eƒe ŋugbedodoa dzi, eye wòkpɔ egbɔ be aɖakaʋua kple nu gbagbe siwo katã le eme nɔ dedie.\n^ mm. 22 Eden-bɔa hã megali o, anɔ eme be tsiɖɔɖɔa gblẽ edome keŋkeŋ. Nenye nenemae la, ke kerubi siwo nɔa abɔa mɔnu dzɔm la hã kpɔ vovo trɔ yi dziƒo, ale wowu woƒe dɔdeasi si xɔ ƒe 1600 la nu.—1 Mose 3:22-24.


1 Fiawo 12 | Biblia Le Internet Dzi | Xexe Yeye Gɔmeɖeɖe\n1 Fiawo 12:1-33\nRehabeam ɖo nya ŋu kple adã (1-15)\nTo ewoawo dze aglã (16-19)\nYeroboam zu Israel-fia (20)\nWode se na Rehabeam be megawɔ aʋa kpe Israel o (21-24)\nYeroboam wɔ sikanyivi be woasubɔ (25-33)\n12 Rehabeam yi Sekem, elabena Israel blibo la va Sekem+ be yewoaɖoe fiae.+ 2 Esi Yeroboam, Nebat vi see (eganɔ Egipte elabena esi le Fia Salomo nu ɖanɔ Egipte)+ la, 3 wodɔ ame woɖakplɔe gbɔe. Emegbe Yeroboam kple Israel ƒe ha blibo la va Rehabeam gbɔ eye wogblɔ nɛ be: 4 “Fofowò na míaƒe kɔkuti la kpe.+ Gake ne èna fofowò ƒe dɔ sesẽ kple kɔkuti kpekpe si wòɖo mía dzi la dzi ɖe kpɔtɔ la, ekema míasubɔ wò.” 5 Eye wòɖo eŋu na wo be: “Miyi miatrɔ ava gbɔnye le ŋkeke etɔ̃ megbe.” Ale dukɔ la dzo.+ 6 Eye Fia Rehabeam de adaŋu kple ame tsitsi siwo nɔ fofoa Salomo ŋu le eƒe agbenɔɣi, gblɔ be: “Aɖaŋu kae miaɖo be matsɔ aɖo nya ŋu na dukɔ sia?” 7 Woɖo eŋu nɛ be: “Ne èzu dukɔ sia ƒe dɔla egbea, eye nèwɔ nu si wobia wò la dzi na wo, eye nèna ŋuɖoɖo nyui aɖe wo la, ekema woasubɔ wò ɖaa.” 8 Ke egbe aɖaŋu si ame tsitsiawo ɖo nɛ la, eye wòyi ɖade adaŋu kple ɖekakpui siwo nye ehati, siwo nɔa eŋu.+ 9 Eye wòbia wo be: “Aɖaŋu kae miaɖo be míatsɔ aɖo nya ŋu na dukɔ sia si gblɔ nam be: ‘Na kɔkuti si fofowò tsɔ ɖo mía dzi la nanɔ wodzoe na mí’?” 10 Ðekakpui siwo nye ehatiwo la gblɔ nɛ be: “Ale nàgblɔ na dukɔ sia si gblɔ na wò be, ‘Fofowò na míaƒe kɔkuti la kpe, ke wò la, na wòanɔ wodzoe na mí’ lae nye esi: ‘Nye asibidɛ kɔtoetɔ atri wu fofonye ƒe ali. 11 Fofonye tsɔ kɔkuti kpekpe ɖo mia dzi, ke nye la, mana miaƒe kɔkuti la nakpe ɖe edzi. Fofonye tsɔ atam ƒo mi, ke nye la, matsɔ atam si ŋu nu tɔamewo le la aƒo mi.’” 12 Eye Yeroboam kple dukɔ blibo la va Rehabeam gbɔ le ŋkeke etɔ̃a gbe, abe ale si fia la gblɔ ene be: “Mitrɔ va gbɔnye le ŋkeke etɔ̃a gbe.”+ 13 Eye fia la ɖo nya ŋu na dukɔ la kple adã, eye wògbe aɖaŋu si ame tsitsiawo ɖo la. 14 Eye wògblɔ na wo le ɖekakpuiawo ƒe aɖaŋuɖoɖo nu be: “Fofonye na miaƒe kɔkuti kpe, ke nye la, mana miaƒe kɔkuti la nakpe ɖe edzi. Fofonye tsɔ atam ƒo mi, ke nye la, matsɔ atam si ŋu nu tɔamewo le la aƒo mi.” 15 Ale fia la meɖo to dukɔ la o, elabena Yehowa gbɔe+ wòtso be nyawo trɔ alea, ne Yehowa ƒe nya si wògblɔ to Ahiya,+ Silotɔ la dzi na Yeroboam, Nebat vi la nava eme. 16 Esi Israel blibo la kpɔe be fia la meɖo to yewo o la, dukɔ la gblɔ na fia la be: “Gome kae le David gbɔ na mí? Domenyinu aɖeke mele Isai vi la gbɔ na mí o. Oo Israel, yi wò mawuwo gbɔ. Azɔ, David, kpɔ wò aƒe gbɔ!” Ale Israel trɔ yi woƒe aƒewo* me.+ 17 Ke Rehabeam ɖu fia ɖe Israel-vi siwo le Yuda duwo me la dzi.+ 18 Emegbe Fia Rehabeam dɔ Adoram,+ si le dzizizidɔwɔlawo nu la ɖa, ke Israel blibo la ƒu kpee wòku. Ale Fia Rehabeam ge ɖe eƒe tasiaɖam me si yi Yerusalem.+ 19 Eye Israel-viwo dze aglã+ ɖe David ƒe aƒe la ŋu va se ɖe egbe sia. 20 Esi Israel blibo la nya se be Yeroboam trɔ gbɔ ko la, enumake wodɔ ame woyi ɖayɔe va ha la gbɔ, eye woɖoe fia ɖe Israel blibo la nu.+ Ame aɖeke medze David ƒe aƒe la yome o, negbe Yuda-to la ɖeɖe ko.+ 21 Esi Rehabeam va ɖo Yerusalem la, enumake eƒo Yuda ƒe aƒe blibo la katã kple Benyamin-to la nu ƒu, wole aʋawɔla bibi* akpe alafa ɖeka blaenyi, be woawɔ aʋa kple Israel ƒe aƒe la, ne woagbugbɔ fiaɖuƒe la ana Salomo vi Rehabeam.+ 22 Eye Mawu vavã la ƒe gbe va na Mawu vavã la ƒe ame Semaya+ be: 23 “Gblɔ na Rehabeam, Salomo vi, si nye Yuda-fia kple Yuda ƒe aƒe blibo la katã kple Benyamin kpakple dukɔ la me tɔ susɔeawo be, 24 ‘Ale Yehowa gblɔe nye esi: “Migaho yi ɖawɔ aʋa kple mia nɔvi Israel-viwo o. Mia dometɔ ɖe sia ɖe negbugbɔ yi aƒe me, elabena gbɔnye wòtso be nu sia dzɔ.”’”+ Eya ta wowɔ ɖe Yehowa ƒe nya la dzi, eye wogbugbɔ yi woƒe aƒewo me abe ale si Yehowa gblɔ na wo ene. 25 Eye Yeroboam gbugbɔ Sekem+ du la tso* le Efrayim tonuto la me henɔ eme. Etso le afi ma yi ɖagbugbɔ Penuel+ hã tso.* 26 Eye Yeroboam gblɔ le eƒe dzi me be: “Azɔ fiaɖuƒe la atrɔ ayi David ƒe me.+ 27 Ne dukɔ sia kpɔtɔ le Yerusalem yim be woaɖasa vɔ le Yehowa ƒe me la,+ ekema dukɔ sia ƒe dzi ava trɔ ɖe woƒe aƒetɔ Yuda-fia Rehabeam ŋu. Woawum ahatrɔ ayi Yuda-fia Rehabeam gbɔ.” 28 Eya ta fia la de adaŋu hewɔ sikanyivi eve,+ eye wògblɔ na dukɔ la be: “Yerusalem yiyi sesẽ na mi akpa. Oo Israel, wò Mawu si kplɔ wò tso Egipte-nyigba dzie nye esi.”+ 29 Etsɔ sikanyivia ɖeka ɖo Betel,+ eye wòtsɔ evelia ɖo Dan.+ 30 Eye nu sia kplɔ wo de nu vɔ̃ me,+ eye dukɔ la yia keke Dan ke ɖadea ta agu. 31 Etu tadeaguƒewo ɖe nuxeƒewo, eye wòtsɔ ame siwo menye Lewi viwo o la ɖo nunɔlawoe.+ 32 Eye Yeroboam ɖo ŋkekenyui anyi ɖe ɣleti enyilia ƒe ŋkeke wuiatɔ̃lia dzi, abe ale si woɖua ŋkekenyui le Yuda ene.+ Esa vɔ le vɔsamlekpui si wòɖi ɖe Betel+ la dzi na nyivi siwo wòwɔ, eye wòɖo nuxeƒe si wòwɔ la ƒe nunɔlawo be woasubɔ le Betel. 33 Eye wòsa vɔ le vɔsamlekpui si wòɖi ɖe Betel la dzi le ɣleti enyilia ƒe ŋkeke wuiatɔ̃lia dzi, le ɣleti si eya ŋutɔ tia la me; eɖo ŋkekenyui na Israel-viwo, eye wòsa vɔ le vɔsamlekpui la dzi, be yeado dzudzɔ.\n^ Egɔmeɖeɖe tẽe, “agbadɔwo.”\n^ Alo, “ɖo gli ɖe Sekem ŋu.”\n^ Alo, “ɖo gli ɖe Penuel ŋu.”\n1 Fiawo 12